**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΕΛΛΗΝΙΣΜΟΥ ΤΗΣ ΔΙΑΣΠΟΡΑΣ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα σήμερα, 27 Ιουλίου 2021, ημέρα Τρίτη και ώρα 16.20΄, στην Αίθουσα **«Προέδρου Αθανασίου Κωνστ. Τσαλδάρη» (223),** συνήλθαν σε κοινή συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων και η Ειδική Μόνιμη Επιτροπή Ελληνισμού της Διασποράς, υπό την προεδρία του Προέδρου της Διαρκούς Επιτροπής Εθνικής Άμυνας και Εξωτερικών Υποθέσεων, κυρίου Κωνσταντίνου Γκιουλέκα, με θέμα ημερήσιας διάταξης: «Ενημέρωση για τις δραστηριότητες της Ομογενειακής Οργάνωσης AHEPA (American Hellenic Educational and Progressive Association). Τα μέλη των Επιτροπών έχουν κληθεί να ενημερώσουν ο Ύπατος Πρόεδρος της AHEPA κ. Γεώργιος Χωριάτης και μέλη του Προεδρείου της Ομογενειακής Οργάνωσης.

 Στη συνεδρίαση παρέστησαν οι κ.κ. Γεώργιος Χωριάτης, Ύπατος Πρόεδρος της ΑΗΕΡΑ, Δημήτριος Κόκοτας, Αντιπρόεδρος ΑΗΕΡΑ, Νικόλαος Καρακώστας, Χρήστος Αργυρίου, Άλφρεντ Μπάριτς, πρώην Διευθυντής ΑΗΕΡΑ Ευρώπης, Κωνσταντίνος Βαρσάμης, Κυβερνήτης Ελλάδος, Ιωάννης Μητρόπουλος, πρώην Κυβερνήτης Ελλάδος, Γεώργιος Πλοκαμάκης, Γεώργιος Κρητικός, Κυβερνήτης Περιφέρειας Ευρώπης, Χρήστος Καραπιπέρης, Βασίλης Πετκίδης, πρώην Κυβερνήτης Ελλάδος, Νικόλαος Δημητρόπουλος και Ζήνων Χριστοδούλου.

O Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών. Από τη Διαρκής Επιτροπή Εθνικής Άμυνας και Εξωτερικών Υποθέσεων παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καιρίδης Δημήτριος, Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Μιχάλης Κατρίνης, Κομνηνάκα Μαρία Μαρίνος Γεώργιος, Παπαναστάσης Νικόλαος, Παφίλης Αθανάσιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

Από την Ειδική Μόνιμη Επιτροπή Ελληνισμού της Διασποράς παρόντες ήταν οι Βουλευτές κ.κ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών)**: Κυρίες και κύριοι συνάδελφοι, ξεκινάει η κοινή συνεδρίαση των Επιτροπών Εθνικής Άμυνας και Εξωτερικών Υποθέσεων της Βουλής των Ελλήνων, με την Επιτροπή του Ελληνισμού της Διασποράς. Δίπλα μου είναι ο κύριος Αναστασιάδης, ο οποίος είναι πρόεδρος της Επιτροπής του Ελληνισμού της Διασποράς. Για τους λόγους πανδημίας, είμαστε αναγκασμένοι να βρισκόμαστε λίγοι με φυσική παρουσία, ενώ, ταυτόχρονα, παρακολουθούν τη συνεδρίασή μας τα μέλη των δύο επιτροπών, μέσω webex. Είναι στην οθόνη και, βεβαίως, όσα μέλη θέλουν μπορούν να ζητήσουν να πάρουν το λόγο. Συμμετέχουν κανονικά, απλώς δεν είναι η φυσική παρουσία που τους επιτρέπει να βρίσκονται σήμερα εδώ.

Κύριε Πρόεδρε, κύριε Αντιπρόεδρε, μέλη του προεδρείου. Σήμερα για εμάς είναι, πραγματικά, ιδιαίτερη χαρά, γιατί έχουμε κοντά μας τον Ύπατο Πρόεδρο της μεγαλύτερης και της αρχαιότερης ομογενειακής οργάνωσης των AHEPAns. Είναι ο κύριος Χωριάτης. Καλώς ήρθατε, κύριε Πρόεδρε στη Βουλή, καλώς ήρθατε στις Επιτροπές μας και χαιρόμαστε ιδιαίτερα ως αδέλφια, που σας καλωσορίζουμε στο μητροπολιτικό κέντρο, στο εθνικό κέντρο, στην Ελλάδα, εσάς που εκπροσωπείτε όλους τους συμπατριώτες μας που είναι μέλη της οργάνωσής σας. Χαιρόμαστε ειλικρινά, γιατί, πραγματικά, η οργάνωση των AHEPAns στην περίπου ενός αιώνος ζωή της, ενενήντα 99 χρόνια συμπληρώνονται φέτος, είναι πάρα πολύ σημαντική η προσφορά των AHEPAns σε διάφορες στιγμές που η Ελλάδα, είδε τα αδέλφια από το εξωτερικό, τους ομογενείς μας, να συμπαρίστανται. Χαιρόμαστε, λοιπόν, σήμερα που σας έχουμε εδώ εσάς, τον Ύπατο Αντιπρόεδρο των AHEPA, τον κύριο Κόκοτα. Έχουμε τον πρώην Ύπατο Πρόεδρο της Ευρώπης, τον κύριο Μπάριτς και αν θέλετε λίγο να με βοηθήσετε με τη σειρά όπως καθόμαστε.

**ΑΛΦΡΕΝΤ ΜΠΑΡΙΤΣ (Πρώην Διευθυντής ΑΗΕΡΑ Ευρώπης)**: Είναι ο κύριος Γιώργος Κρητικός που είναι Κυβερνήτης της Περιφέρειας της Ευρώπης. Είναι ο πρώην Κυβερνήτης της Ελλάδος, ο κ. Βασίλης Πετκίδης, ο Ζήνων Χριστοδούλου, ο οποίος είναι μέλος της επιτροπής που ήμασταν σήμερα των αποφάσεων, που νομίζω ότι είναι κάτι σημαντικό και θα μπορέσουμε να πούμε για αυτό και ο Κυβερνήτης Ελλάδος, ο κ. Βαρσάμης και ο Γιάννης Μητρόπουλος, που βοήθησε στο να οργανωθεί όλο αυτό το πράγμα, πρώην Κυβερνήτης της Ελλάδος.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών)**: Πολύ ωραία. Χαιρόμαστε, λοιπόν, γιατί, όπως έλεγα, συμπληρώνετε έναν αιώνα ζωής, κύριε Πρόεδρε και μάλιστα χαιρόμαστε γιατί φέτος η Ελλάδα φιλοξενεί το παγκόσμιο συνέδριο των ΑΗΕΡΑns, το 99ο συνέδριό σας, όσα και τα χρόνια ζωής και μάλιστα σε μία πολύ συμβολική χρονιά, το 2021, που γιορτάζουμε ως Έλληνες τα 200 χρόνια από την παλιγγενεσία, από την ανεξαρτησία μας. Είναι, λοιπόν, για μας πολύ σημαντική αυτή η συνεδρίαση και θεωρήσαμε χρέος τιμής, πραγματικά, να σας καλέσουμε, να έχουν την ευκαιρία όλοι συνάδελφοι να ακούσουν από εσάς τις δράσεις της οργάνωσης των ΑΗΕΡΑns και βεβαίως και εμείς από την πλευρά μας να ρωτήσουμε και να ζητήσουμε κάποια πράγματα.

Θέλω να ξέρετε ότι Επιτροπή Άμυνας και Εξωτερικών της Βουλής, όπως, φυσικά, λέει και ο τίτλος της, έχει ως αντικείμενο τις εξωτερικές σχέσεις της χώρας μας. Συνεργάζεται στενά με το Υπουργείο των Εξωτερικών και όχι μόνον και, βεβαίως, και με τα ζητήματα της Άμυνας. Επειδή η Ελλάδα, ειδικά τα τελευταία χρόνια, ζει σε μία περίοδο αναταραχών και εντάσεων τις οποίες προκαλεί η γείτονα χώρα, η Τουρκία. Ξέρετε πολύ καλά ότι για μας είναι πολύ σημαντικό, πέραν όλων των άλλων, να γνωρίζουμε ότι η άλλη η Ελλάδα, η εκτός των συνόρων Ελλάδα, η ομογένεια μας, που είναι η μεγαλύτερη δύναμη, κατά την άποψη μου, του ελληνισμού, μπορεί πραγματικά να βοηθήσει πάρα πολύ σημαντικά και το κάνει αυτό με διάφορες ευκαιρίες, στην εξυπηρέτηση, στην υπηρέτηση των εθνικών συμφερόντων.

Με αυτές λοιπόν τις σκέψεις θα ήθελα να παρακαλέσω τον κύριο Αναστασιάδη τον Πρόεδρο της Επιτροπής Ελληνισμού της Διασποράς, για έναν χαιρετισμό και αμέσως να πάρετε το λόγο.

**ΣΑΒΒΑΣ ΑΝΑΣΤΑΣΙΑΔΗΣ (Πρόεδρος της Ειδικής Μόνιμης Επιτροπής Ελληνισμού της Διασποράς)**: Ευχαριστώ, κύριε Πρόεδρε. Με χαρά υποδεχόμαστε σήμερα τους αδελφούς ΑΗΕΡΑns στην Αθήνα, στην Ελλάδα και πρέπει να εκφράσουμε τα συγχαρητήριά μας σε εσάς που επιλέξατε φέτος, σε μία συμβολική χρονιά, σημαδιακή χρονιά, 200 χρόνια από την Επανάσταση, να πραγματοποιήσετε το Συνέδριό σας εδώ στην Αθήνα. Είναι γνωστό ότι η δράση και η δραστηριότητά σας είναι πάρα πολύ σημαντική. Όλα αυτά τα χρόνια που λειτουργείτε, τα 99 χρόνια, ως η μεγαλύτερη και μακροβιότερη ελληνοαμερικανική οργάνωση. Δεν είναι σημαντική μόνο γιατί διατηρείτε κι προωθείτε τις αρχές και τις αξίες του ελληνισμού και τον ελληνικό πολιτισμό, αλλά γιατί σε κάθε κρίσιμη στιγμή βρίσκεστε δίπλα στην πατρίδα, με την οποία ποτέ δεν κόψετε τον «ομφάλιο λώρο» και κάθε φορά που σας ευκαιρία, προσπαθείτε να βρίσκεστε εδώ στην πατρίδα.

Είναι γνωστό ότι τα μέλη των ΑΗΕΡΑns είναι καταξιωμένα στους τόπους όπου κατοικούν. Είναι πετυχημένοι επιχειρηματίες, πετυχημένοι επιστήμονες, γιατροί, καθηγητές, δάσκαλοι, οικονομολόγοι, βουλευτές, γερουσιαστές. Νομίζω ότι υπήρχαν και κάποιοι κυβερνήτες κατά καιρούς. Υπό αυτήν την έννοια, λοιπόν, μπορείτε και ασκείτε επιρροή στους τόπους που κατοικείτε και κυρίως στη μητρόπολη, στην έδρα των ΑΗΕΡΑns στις Ηνωμένες Πολιτείες, κάτι που κάνετε διαχρονικά, όταν το συμφέρον της πατρίδας το απαιτεί.

Επειδή ξεκίνησε μία προσπάθεια από το τμήμα 601 Κωνσταντινούπολης, που αφορά την καθιέρωση της Παγκόσμιας Ημέρας Ελληνικής Γλώσσας, που χρειάζεται και τη δική σας και τη βοήθεια, ήθελα να σας το θέσω αυτό το θέμα και να ζητήσω να στηρίξετε αυτήν την προσπάθεια.

Μου είπε ο κύριος Barich ότι ήδη έχει γίνει μια τέτοια συζήτηση και νομίζω ότι θα είναι πάρα πολύ σημαντικό να καθιερωθεί αυτή η παγκόσμια ημέρα που έχει καθιερωθεί ως ημέρα ελληνικής γλώσσας και όπως γνωρίζετε πολύ καλά από το 2017 γιορτάζεται σε πάρα πολλές χώρες, όπου υπάρχει ομογένεια αλλά και στην Ελλάδα. Με αυτές τις λίγες σκέψεις λοιπόν σας καλωσορίζω στην Ελλάδα, εύχομαι το συνέδριό σας να έχει καλά αποτελέσματα και βεβαίως, η παρουσία σας εδώ σηματοδοτεί, επειδή είναι περίοδος τουριστική και Καλοκαιριού και τη στήριξη του ελληνικού τουρισμού. Να είστε καλά καλωσορίσατε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Κύριε Πρόεδρε λοιπόν, επαναλαμβάνοντας κάτι που το έχουμε πει πολλές φορές και το έχει πει ο κάθε εκπρόσωπος αυτού του τόπου ότι εμείς είμαστε περήφανοι γι’ αυτή την άλλη Ελλάδα για την ομογένεια μας. Παρακαλώ πολύ να πάρετε το λόγο και μετά οι εκπρόσωποι των κομμάτων θα πάρουν το λόγο και άλλοι συνάδελφοι Βουλευτές, για να καταθέσουν τις σκέψεις, τις απόψεις τους, τους προβληματισμούς ή και τις ερωτήσεις τους.

Το λόγο έχει ο κύριος Χωριάτης.

**ΓΕΩΡΓΙΟΣ ΧΩΡΙΑΤΗΣ (Πρόεδρος AHEPA**)**:** Έναμεγάλο ευχαριστώ σε όλους που είσαστε εδώ σε αυτό το ιστορικό Κοινοβούλιο στην καρδιά της Αθήνας, στην καρδιά όλου του κόσμου, γιατί από εδώ ήρθε η Δημοκρατία απ’ όλες τις ρίζες όχι μόνο των Ελλήνων αλλά όλου του κόσμου. Αυτά τα καλά λόγια που λέτε τώρα για μένα, να σας πω ντρέπομαι λίγο, διότι εμείς θέλουμε να κάνουμε μεγάλα έργα για την πατρίδα μας. Η τιμή είναι δική μας, που μπορούμε να βρισκόμαστε μαζί σας μετά από δύο χρόνια Κορωνοιού, που δεν μπορούσαμε να έρθουμε. Ο κόσμος Διψάει για τον Ελληνισμό, ο κόσμος χρειάζεται τον Ελληνισμό και αυτοί που δεν το καταλαβαίνουν το χρειάζονται. Γιατί αν κι εμείς ξεχάσουμε τις ρίζες τις δικές μας, αν ξεχάσουμε την Ελλάδα και την Κύπρο στη Μεσόγειο, θα είμαστε όλοι στα σκοτεινά.

Και στην Αμερική και στον Καναδά, όπου και να πας είναι ο Ελληνισμός που μας έδωσε το φως, που μπορούν να ζούν και αυτοί σαν ελεύθεροι άνθρωποι. Εγώ πιστεύω αυτή η Οργάνωση όταν άρχισε 200 χρόνια πριν, είναι σαν δεύτερη «φιλική εταιρεία». Έχουμε 500 τμήματα παντού στον κόσμο όχι μόνο στην Αμερική, στον Καναδά, την Κύπρο, στην Ελλάδα και στην Ευρώπη. Είναι ένα σύστημα που εμείς πιστεύουμε ότι θα δουλέψει, για τον Ελληνισμό που έχει ανάγκη και αυτό είναι το θέμα το δικό μας.

Είπατε για τα 99 χρόνια της AHEPAS, του χρόνου θα έχουμε κι εμείς στην Αμερική μια μεγάλη συνεδρίαση για τα 100 χρόνια. Είμαστε εδώ σήμερα, για να δούμε κι εμείς άλλη μια φορά την Ελλάδα μας, να επισκεφτούμε τον Παρθενώνα, τα ιστορικά τα δικά μας που μπορεί να τα έχουμε δει και 15 φορές, να μυρίσουμε και τη θάλασσα τη δική μας. Να σκεφτούμε πως το κάθε σκαλοπάτι που περπάτησε ο πατέρας μου και η μητέρα μου και όλους που ήρθαν από εδώ. Να σκεφτούμε όχι μόνο τα διακόσια χρόνια ελευθερίας, αλλά και να τιμήσουμε τους ήρωες όχι μόνο για την απελευθέρωση αλλά και για όλα τα χρόνια που η Ελλάδα ήταν σκλαβωμένη.

Εγώ πιστεύω ότι αυτά τα τμήματα που έχουμε σε όλο τον κόσμο, όταν εμείς λέμε AMERICAN HELLENIC, είναι η γραμμή ένωσης αν και υπάρχουν πολλοί που δεν θέλουν να το βλέπουν, που θέλουν να σβήσουν τον Ελληνισμός και να αλλάξουν τη ζωή όχι μόνο των Ελλήνων αλλά του κόσμου όλου. Έχουμε πολλούς Φιλέλληνες που δεν είναι Έλληνες. Στο δικό μου το τμήμα είναι ένας Ιταλός που δεν είναι ορθόδοξος και είναι Πρόεδρος. Διψάει για τα ιστορικά των Ελλήνων, που θέλουν και γνωρίζουν όπως είπα πριν. Στην Αμερική έχουμε δικαστές, γιατρούς, που δεν είναι Έλληνες, αλλά βλέπουν την ανάγκη και γιατί το κάνουμε.

Το άλλο είναι ότι είμαστε εδώ, για να τα βλέπουμε όλα και όταν τελειώσουμε θα πάμε πίσω στα χωριά μας, στο πατρικό μου σπίτι στους άλλους τους αδελφούς μας όχι από αίμα που όμως είναι και αυτό καλό. Όταν έχεις ένα αδελφό από αίμα είναι εντάξει αλλά να τον διαλέξεις αυτόν που δεν είναι αίμα σου είναι το κάτι άλλο. Αυτό είναι ο Ελληνισμός, αλλά τώρα όπως πάει εγώ πιστεύω ότι σε 3,4,5 χρόνια που έρχονται μπορούν να μας δείξουν το δρόμο που θα πάει ο Ελληνισμός για άλλα 200-300 χρόνια, θα πάει στο σκοτάδι γιατί αν πάει στο σκοτάδι, ξέρουμε τι θα γίνει, όχι μόνο στην Ελλάδα, αλλά παντού.

Αυτό που θέλουμε εμείς είτε μαζί σας είτε χώρια σαν τον «ΟΔΥΣΣΕΑ» και βλέπουμε τον «ΚΥΚΛΩΠΑ», όχι μόνο Έλληνες γι’ αυτό πρέπει να δουλέψουμε μαζί για να μάθουμε πώς θα τον νικήσουμε αυτό το θέμα. Αυτό πρέπει να πονάει όλους και όχι μόνο εμάς αλλά πιο πολύ, γιατί εγώ πιστεύω ότι το πιο μεγάλο θέμα είναι πως οι Έλληνες πρέπει να ξέρουν ότι αυτοί οι Έλληνες, που πέρασαν πριν, που μας έδωσαν αυτό το τόσο ωραίο το τόσο πλούσιο γιατί είμαστε πλούσιοι και δεν εννοώ οικονομικά. Έχουμε αυτόν τον Ελληνισμό που τον δίνουμε σε όλο τον κόσμο. Αυτή είναι η ελευθερία. Ευχαριστώ και είναι μεγάλη τιμή για εμένα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Εμείς ευχαριστούμε και χαιρόμαστε επαναλαμβάνω που σας έχουμε κοντά μας και βέβαια, επειδή είπατε ότι στην οργάνωση των AHEPAS υπάρχουν και πολλοί που αγαπούν την Ελλάδα χωρίς να είναι Έλληνες, να πούμε πάλι εφόσον γιορτάζουμε φέτος τα 200 χρόνια από την Ελληνική Επανάσταση ότι πλάι στους Έλληνες επαναστάτες βρέθηκαν πολλοί από την Ευρώπη από την Αμερική και από άλλα κράτη του κόσμου, που πολέμησαν μαζί μας σκοτώθηκαν πολλοί από αυτούς, μαζί με τους Έλληνες Επαναστάτες για να αποκτήσουμε τη λευτεριά μας και αυτό είναι κάτι που η Ελλάδα δεν το ξεχνάει ποτέ.

Χρωστάμε αιώνια ευγνωμοσύνη σε όλους αυτούς που στάθηκαν στο πλευρό μας εκείνες τις δύσκολες ώρες, που αγωνιζόμασταν για τη λευτεριά μας κάτω από πολύ σκληρές συνθήκες. Επειδή η έδρα της οργάνωσής σας είναι στην Αμερική, υπήρξαν πολλές επιφανείς προσωπικότητες από την Αμερική όπως ο Σάμουελ Χάου και άλλοι που βοήθησαν τότε στα πρώτα βήματα της Ελλάδος.

Θα παρακαλούσα στο σημείο αυτό και πριν προχωρήσουμε με τα υπόλοιπα μέλη του Προεδρείου, να δώσω τον λόγο σε έναν εκπρόσωπο από κάθε κόμμα και αμέσως μετά να πάρουν το λόγο και άλλα μέλη του Προεδρείου -αν θέλουν- να μιλήσουν όπως και άλλοι βουλευτές.

Θα παρακαλούσα, λοιπόν, την κυρία Μαριέττα Γιαννάκου, από την πλευρά της Νέας Δημοκρατίας να πάρει το λόγο.

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ:** Ευχαριστώ πάρα πολύ, κύριε Πρόεδρε, νιώθουμε ιδιαίτερη χαρά, που έχουμε σήμερα τους εκπροσώπους της αρχαιότερης οργάνωσης και της γνωστότερης ακόμη και στον τελευταίο Έλληνα.

Εγώ θέλω, να σημειώσω αυτό που είπατε, ότι υπάρχουν και άνθρωποι, οι οποίοι δεν είναι Έλληνες εξ αίματος, οι οποίοι όμως συνεργάζονται και συμμετέχουν. Και αυτό είναι πολύ σημαντικό, διότι το λόμπι στις Ηνωμένες Πολιτείες είναι απολύτως απαραίτητο, για θέματα που μας αφορούν. Ακόμα και αν σήμερα σε αυτή τη φάση είναι θετική η στάση των Ηνωμένων Πολιτειών έναντι της Ελλάδος και οι σχέσεις μας πάρα πολύ καλές. Πρέπει να έχουμε υπόψη μας, ότι επειδή ποτέ δεν ξέρουμε πώς έρχονται τα πράγματα μας χρειάζονται οι άνθρωποι μας να είναι active, να συνεργάζονται παντού και όχι όταν υπάρχει συγκεκριμένο πρόβλημα, το οποίο μνημονεύσατε και εσείς, κύριε Πρόεδρε, με την Τουρκία και μάλιστα τα είπατε και πολύ σκληρά για αυτούς, αλλά και σε οποιαδήποτε εποχή νηνεμίας και ηρεμίας, χρειάζεται να δείχνουμε την παρουσία μας.

Οι Ηνωμένες Πολιτείες είναι ένα πολυεθνικό κράτος, που έχει καταφέρει να ισορροπήσει και να λειτουργεί με βάση τα ανθρώπινα δικαιώματα και τους στόχους για την ανάπτυξη. Μέσα σε αυτό το πλαίσιο πρέπει να φανεί η ελληνική παρουσία, για αυτό και η συνεργασία μας πρέπει, να γίνει πολύ στενή, δηλαδή, όχι μόνο φέτος που θα κάνετε το συνέδριό σας εδώ, αλλά πρέπει συνεχώς να υπάρχει και ανταλλαγή απόψεων εκ του σύνεγγυς.

Αφήνω στην άκρη την υπόθεση της πανδημίας, βέβαια, η οποία μας δυσκόλεψε όλους και να δώσουμε την ευκαιρία για ανταλλαγή απόψεων, να γνωρίζετε και εσείς τι κάνουμε εμείς, οι συνάδελφοι εδώ όλοι όσοι είναι ιδιαίτερα στην Επιτροπή Εξωτερικών, αλλά και στην Επιτροπή της Διασποράς, ταξιδεύουν συνεχώς, έχουν επαφές και επικοινωνίες με στελέχη πολιτικούς και προσωπικότητες από άλλες χώρες.

Πρέπει να συνδυαστούν αυτά και το έργο που γίνεται εδώ και το έργο που γίνεται στις Ηνωμένες Πολιτείες, αλλά και σε άλλες Ηπείρους με τις οποίες έχετε επίσης εσείς συνεργασία.

Εμείς, ως βουλευτές της Νέας Δημοκρατίας, πρέπει να σας πω συνεργαζόμαστε στενά υπό την Προεδρία του κυρίου Γκιουλέκα με τους συναδέλφους όλων των πολιτικών κομμάτων, ιδιαίτερα δε στην Επιτροπή Εξωτερικών, ανεξάρτητα από τις πολιτικές διαφωνίες, που μπορούν να υπάρχουν, υπάρχει μια γενικότερη συνεργασία και αποδοχή ορισμένων κανόνων στα θέματα εξωτερικής πολιτικής, που δεν έχουν σχέση με άλλους τομείς, όπου υπάρχει σύγκρουση. Αυτό είναι πολύ σημαντικό, να το ξέρετε, να το έχετε και εσείς υπόψη σας, γιατί θα βοηθήσει και εσάς.

Εγώ δεν θέλω να φλυαρήσω περισσότερο, κύριε Πρόεδρε, θέλω εκτός των άλλων, να ακούσουμε και πιθανές ερωτήσεις που έχει το Προεδρείο των AHEPAns, αλλά και ερωτήσεις που έχουμε εμείς για λεπτομέρειες της δραστηριότητας, που θα μας βοηθήσουν αφενός, αφετέρου -όπως σας είπα πριν- πολλοί από εμάς ταξιδεύουμε στις Ηνωμένες Πολιτείες πάρα πολύ συχνά, έχουμε διάφορα πόστα σε Διακοινοβουλευτικές οργανώσεις του ΝΑΤΟ, της Ευρώπης, της Διεθνούς των Κοινοβουλίων.

Άρα, πρέπει να υπάρξει διάχυση αυτής της προσπάθειας και αυτού του έργου με στόχο τα πολλαπλασιαστικά αποτελέσματα.

Ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ευχαριστούμε πολύ, την κυρία Γιαννάκου.

Παρακαλώ από την πλευρά του ΣΥΡΙΖΑ, του κόμματος της Αξιωματικής Αντιπολίτευσης, να πάρει το λόγο ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Θέλω και εγώ να σας καλωσορίσω με τη σειρά μου, κύριε Πρόεδρε, αξιότιμοι συμπατριώτες και εμείς δίνουμε ιδιαίτερο βάρος στην ανάγκη συνεργασίας της ομογένειας μας με τον εθνικό κορμό ιδιαίτερα σε μια περίοδο, που έχουμε σημαντικές δοκιμασίες μπροστά μας.

Επίσης, θέλουμε να σας πούμε, ότι χαιρόμαστε με την προκοπή σας, χαιρόμαστε με το τι έχετε καταφέρει να αναδειχθείτε σε βασικό παράγοντα κοινωνικό και στην δεύτερη πατρίδα σας.

Όλα όσα ακούστηκαν προηγουμένως και από τον Πρόεδρο και από εσάς κύριε Πρόεδρε και από την κυρία Γιαννάκου, με βρίσκουν γενικά σύμφωνο, κοινή είναι η προσπάθεια στα εθνικά θέματα και η δική μας η θέση ως πατριωτική δύναμη, πάντοτε ήταν με τη διαφορετική οπτική μπορεί να έχουμε, αλλά πάντοτε με τον ίδιο σκοπό, να βοηθάμε την πατρίδα μας. Ήταν επί των ημερών της δικής μας διακυβέρνησης, που αναβαθμίστηκε και η σχέση η διμερής με τις Ηνωμένες Πολιτείες σε επίπεδο στρατηγικού διαλόγου. Αξιοποιήσαμε τη σύγκλιση συμφερόντων που πρέπει να υπάρχει για την εξασφάλιση σταθερότητας στην περιοχή για να πετύχουμε τον σκοπό αυτό.

 Θα ήθελα, κύριε Πρόεδρε, επ’ ευκαιρία της συνάντησής μας και να σας ρωτήσω και πώς σκέφτεστε από τη δική σας μεριά, να αξιοποιήσετε θεσμικές δυνατότητες, που δίνει ο πρόσφατος νόμος, για την ανασύνταξη του Συμβουλίου Απόδημου Ελληνισμού.

Όπως θα ξέρετε σε αυτό το σημείο και η δική μας οπτική και της Κυβέρνησης της Νέας Δημοκρατίας συμπίπτει. Το κοινοβούλιο θέλησε να δώσει στις ομογενειακές οργανώσεις την πρωτοβουλία, για τον τρόπο με τον οποίο θα γίνει η ανασυγκρότηση του Συμβουλίου Απόδημου Ελληνισμού. Να συνεργαστείτε δηλαδή χωρίς τη δική μας την χειραγώγηση, για τον τρόπο με τον οποίο θα εκλεγούν οι εκπρόσωποί σας.

Η δική μας η άποψη, αλλά θέλω να σας ρωτήσω, αν θα συμφωνούσατε για αυτό είναι να ζητήσετε η διαδικασία αυτή να γίνει με την ευθύνη του προξενείου, που θα επιλέξετε στις Ηνωμένες Πολιτείες, ούτως ώστε να καταρτιστεί ένας κατάλογος ηλεκτρονικός με τη συνεργασία όλων των ομογενειακών οργανώσεων και της δικής σας και η σχετική ανάδειξη να γίνει βάσει του ηλεκτρονικού καταλόγου, στον οποίο μπορούν να συμμετέχουν όλοι.

Εν πάση περιπτώσει -αν έχετε άλλες σκέψεις- θα ήθελα να τις ακούσουμε, γιατί ξέρετε και η Επιτροπή Διασποράς είναι αυτή που έχει την ευθύνη, για την οργάνωση της όλης διαδικασίας. Εμείς, θέλουμε σε όλα τα επίπεδα να έχουν φωνή οι απόδημοί μας και αυτός είναι ένας από τους βασικούς άξονες, που νομίζω, θα πρέπει να συζητήσουμε μαζί.

Καλώς ήρθατε, λοιπόν, και εκ μέρους του ΣΥΡΙΖΑ Προοδευτικής Συμμαχίας και του Προέδρου του Αλέξη Τσίπρα και ελπίζουμε στο μέλλον, να έχουμε την ευκαιρία να συνομιλούμε πιο συχνά, όπως κάναμε και στο παρελθόν και έτσι θα πρέπει να συνεχίσουμε και τώρα. Καλώς ήρθατε.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ευχαριστούμε πολύ, τον κύριο Κατρούγκαλο.

 Εκ μέρους του Κινήματος Αλλαγής ο κύριος Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε, εκ μέρους του ΠΑΣΟΚ του Κινήματος Αλλαγής θα ήθελα, να χαιρετίσω την παρουσία σας σήμερα εδώ, που είναι μια σημαντική ευκαιρία σε μια χρονιά που αποτελεί ορόσημο και για την Ελλάδα με τα 200 χρόνια από την Eπανάσταση, αλλά και για την οργάνωση AHEPA 99 χρόνια ουσιαστικά εκατό.

 Μάλιστα, συνέπεσε η ίδρυσή της με μια θλιβερή επέτειο για την Ελλάδα, τη Μικρασιατική Καταστροφή. Και ακριβώς ο στόχος τότε να ενσωματωθούν με τον καλύτερο τρόπο καταρχήν στην αμερικανική κοινωνία και οικονομία οι Έλληνες, που αναζητούσαν τη μοίρα τους εκεί, ήταν παράλληλα με την προσπάθεια που έκανε η Ελλάδα να ενσωματώσει τον ξεριζωμένο ελληνισμό από τις αλησμόνητες πατρίδες, για να ξεκινήσει μια καινούργια πορεία.

Είναι συμβολικά αυτά, αλλά και ουσιαστικά, γιατί σήμερα 200 χρόνια μετά την Επανάσταση, 100 χρόνια μετά την Μικρασιατική Καταστροφή, βλέπουμε ότι με διαφορετικά χαρακτηριστικά υπάρχει η ανάγκη ο ελληνισμός, είτε είναι στην Ελλάδα είτε είναι εκτός συνόρων, να βρίσκεται σε μια διαρκή συνεννόηση, για να μπορέσει μέσα από μια στρατηγική να πετύχει πράγματα. Κυρίως, αντιμετωπίζοντας τους κινδύνους που έχουμε από αυτούς που, για δικές τους σκοπιμότητες και ωφέλειες, επιβουλεύονται ζητήματα που αφορούν την Ελλάδα, αλλά και για να υπάρχει μια πρόοδος στο κοινωνικό και στο οικονομικό επίπεδο, η οποία θα είναι επ’ ωφέλεια της Ελλάδας, του ελληνισμού και βεβαίως όλου του κόσμου.

Διότι να μην ξεχνάμε ότι πραγματικά στον ανοικτό κόσμο που ζούμε σήμερα η δυνατότητα της συνεργασίας ανάμεσα στις χώρες με τη βοήθεια της ομογένειας, θα συμβάλει, πέρα από τα εθνικά θέματα, στην ανάπτυξη και στην ωφέλεια της κοινωνίας.

Τα μηνύματα της πανδημίας, που δεν πρέπει να ξεχνάμε, ουσιαστικά επικαιροποιούν αυτήν την ανάγκη, να ξαναμιλήσουμε για τον άνθρωπο, για τη δημοκρατία, για το αγαθό της υγείας, δηλαδή το αγαθό που έχει να κάνει με τον ίδιο τον άνθρωπο και βέβαια όλους τους μηχανισμούς και τις πολιτικές, που αφορούν την κοινωνία και την κοινωνική πολιτική.

Με αυτά τα λόγια, να πω ότι δεν πρέπει να είναι περιστασιακή η συνεργασία. Οπότε οξύνονται ζητήματα να αναζητούμε - και αυτό είναι αυτοκριτική για εμάς - και να θυμόμαστε πολλές φορές ή ορισμένες φορές ότι πρέπει υπάρχει αυτό το χέρι, αυτή η δύναμη, για να μας βοηθήσει. Η συνεργασία πρέπει να είναι συνεχής. Η τεχνολογία μας δίνει τη δυνατότητα. Εγώ θα πρότεινα σήμερα στον Πρόεδρο, με αφορμή τη σημερινή συνάντηση, να έχουμε μια τακτική, τουλάχιστο εξαμηνιαία, είτε από την Αμερική είτε από οπουδήποτε βρίσκεται το Συμβούλιο, ηλεκτρονική συνάντηση και ανταλλαγή απόψεων μέσα στο σχεδιασμό που έχουμε.

Πολύ σημαντικό το θέμα της επανασύστασης του Συμβουλίου Απόδημου Ελληνισμού. Έχει δρόμο. Πρέπει να αποφύγουμε λάθη που είχαν γίνει και να δούμε καλύτερα την προοπτική. Ευχαριστώ πάρα πολύ, κ. Πρόεδρε, που μου δώσατε τη δυνατότητα να εκφράσω τις απόψεις μου για το θέμα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Εμείς ευχαριστούμε πολύ, κ. Κεγκέρογλου.

Και όπως είπατε, είναι πραγματικά σημαντικό να έχουμε μια διαρκή επικοινωνία. Ξέρετε, κ. Πρόεδρε, και ο Πρόεδρος Σάββας Αναστασιάδης και εγώ προερχόμαστε από τη Θεσσαλονίκη, όπως και πολλοί άλλοι. Στη Θεσσαλονίκη ένα από τα μεγαλύτερα νοσοκομεία είναι το νοσοκομείο ΑΧΕΠΑ. Δεν υπάρχει άνθρωπος στη Βόρεια Ελλάδα που να μην αναφέρεται στο νοσοκομείο, γιατί το είχε επισκεφθεί ή ενδεχομένως χρειάστηκε τη συνδρομή των γιατρών και των νοσηλευτών, για κάποιους συγγενείς του.

Είναι σημαντικό, λοιπόν, να λέμε - επειδή μένει η ονομασία του νοσοκομείου - ότι αυτό είναι προσφορά της ομογενειακής οργάνωσης και όχι μόνον. Το ίδιο συμβαίνει και εδώ στην Αθήνα, πίσω από τον Ευαγγελισμό, όπου πάνω από την είσοδο γράφει τη λέξη ΑΧΕΠΑ.

Να παρακαλέσω να πάρει το λόγο ο κ. Χήτας, επίσης Θεσσαλονικιός βουλευτής, από την Ελληνική Λύση.

Παρακαλώ, κ. Χήτα, έχετε το λόγο.

**ΚΩΝΣΤΑΝΤΙΝΟΣ ΧΗΤΑΣ:** Με Πρόεδρο από τη Θεσσαλονίκη και κόμμα από τη Θεσσαλονίκη. Τι άλλο να πούμε.

Είναι μεγάλη η χαρά μας που σας συναντάμε σήμερα και να σας μεταφέρω τις ευχές του Προέδρου μας, του Κυριάκου Βελόπουλου. Είπατε κάτι, κ. Πρόεδρε, προηγουμένως που το συγκράτησα και ένιωσα να ανατριχιάζω κιόλας. Είπατε ότι είστε μαζί μας. Αυτό είναι το μόνο βέβαιο. Το ερώτημα είναι αν εμείς είμαστε μαζί σας. Όχι η Ελληνική Λύση, η Ελλάδα, η πολιτεία, οι εκάστοτε κυβερνήσεις, όλο αυτό που λέμε Ελληνική Δημοκρατία. Εκεί νομίζω ότι θα πρέπει να ενσκήψουμε και να το δούμε.

Το χρόνο που θα πάρω, κ. Πρόεδρε, δεν θέλω να τον σπαταλήσω σε ευχολόγια ή σε ανταλλαγή καλών λόγων. Κοιτάμε την ουσία και θα πω τα εξής. Ξέρετε, κ. Πρόεδρε και αγαπητοί κύριοι που είστε σήμερα στην πατρίδα, πριν από λίγες ημέρες προσπαθούσαμε εδώ τα έξι κόμματα του Ελληνικού Κοινοβουλίου να κάνουμε το αυτονόητο. Ποιο είναι το αυτονόητο; Να δώσουμε το δικαίωμα στους Έλληνες του εξωτερικού να ψηφίζουν. Ούτε αυτό το καταφέραμε.

Υπήρχαν συγκλίσεις φυσικά και δώσαμε μάχη κάποια κόμματα που ήταν υπέρ της άρσης των περιορισμών, για να μπορούν οι Έλληνες, η καρδιά των Ελλήνων που χτυπάει εκεί έξω να ψηφίζει. Σας το λέμε γιατί και εγώ έζησα έντεκα χρόνια στο εξωτερικό, εκεί γεννήθηκα και μεγάλωσα, ο Πρόεδρός μας είναι παιδί του εξωτερικού, εκεί μεγάλωσε και γεννήθηκε και ήρθε μετά στην Ελλάδα, και ξέρουμε τι θα πει μετανάστευση, όπως τη ζήσαμε εμείς τα χρόνια εκείνα. Όμως, δεν καταφέραμε ούτε το αυτονόητο, να δώσουμε το δικαίωμα σε εσάς που είστε εκεί έξω, μία ακόμη Ελλάδα, να ψηφίζει χωρίς περιορισμούς.

Να πάμε στην ουσία. Κάναμε το χρέος μας απέναντί σας; Όχι. Όσο καλή πρόθεση κι αν είχαμε τα κόμματα τα οποία θέλαμε την άρση, δεν το καταφέραμε. Και σας το λέμε αυτό, να ξέρετε, χωρίς να έχουμε καμία διάθεση να εκμεταλλευθούμε τους απόδημους Έλληνες. Δεν το επιτρέπει το πολιτικό μας DNA αυτό, ούτως η άλλως. Δεν μας το επιτρέπει κάτι τέτοιο. Δώσαμε μάχη, δεν τα καταφέραμε.

Σε κάθε ευκαιρία όμως που έχουμε, ξεκαθαρίζουμε το πόσο μας λείπουν οι άνθρωποι αυτοί, το πόσο μας λείπετε εσείς. Και «κακά τα ψέματα» ας μην κρυβόμαστε, και εμείς όταν φύγαμε και εσείς όταν φύγατε, φύγατε από την πατρίδα και ξενιτευτήκατε για μια καλύτερη ζωή, για μια δεύτερη ευκαιρία. Δηλαδή, φύγατε με πόνο ψυχής. Δεν φύγατε πανηγυρίζοντας. Το κάνατε, λοιπόν, από ανάγκη.

Ταυτόχρονα, όμως, νιώθουμε και μια πικρία, γιατί βλέπουμε ότι δεν βάζουμε μυαλό από τα λάθη του παρελθόντος, εμείς εδώ, οι κυβερνήσεις, τα κόμματα. Κάνουμε τα ίδια λάθη και οδηγήσαμε είπατε, αγαπητέ Πρόεδρε και κύριοι, μία νέα γενιά εξακοσίων-εφτακοσίων χιλιάδων ανθρώπων, τον ανθό της Ελλάδας μας, να ξαναφύγουν στο εξωτερικό, για να βρούνε μια δεύτερη ευκαιρία. Έχουμε τώρα ένα νέο κύμα μετανάστευσης. Αυτά θα πρέπει να βλέπουμε.

Δεν έχουμε καταφέρει ως χώρα, δεν έχουμε καταφέρει ως πολιτεία, να δώσουμε τα κατάλληλα κίνητρα στα παιδιά αυτά και να δημιουργήσουμε τις κατάλληλες συνθήκες να παραμείνουν ή έστω να επιστρέψουν. Ο Απόδημος Ελληνισμός, οι απανταχού Έλληνες, είναι ένα αναπόσπαστο κομμάτι της πατρίδας και της ιστορίας και θα πρέπει όλοι να το αντιληφθούμε. Είναι Έλληνες και πρέπει να μετέχουν ισότιμα στην ανάδειξη κυβερνήσεων. Με αυτό τον τρόπο η συμμετοχή του λαού στα κοινά, η δημοκρατία μας, η πατρίδα μας, όλοι γινόμαστε πιο δυνατοί.

Έχουμε, λοιπόν, ηθικό χρέος απέναντι σας το οποίο το χρωστάμε ακόμα, δεν το έχουμε πληρώσει. Ως πολιτική δύναμη, με τις δυνάμεις που έχουμε, το κάνουμε με όλη μας την ψυχή. Αλλά θεωρώ ότι εδώ πρέπει να γίνει μια συνολική προσπάθεια. Έχουμε καθήκον απέναντι στον Απόδημο Ελληνισμό, απέναντι σε όλους τους Έλληνες και την πατρίδα μας.

Κάτι τελευταίο, κ. Πρόεδρε, εσείς οι AHEPAns και όλη η ομογένεια έξω - και εδώ επίσης ένα λάθος δικό μας - είστε ένα τεράστιο όπλο στη φαρέτρα σε αυτό που λέγεται εξωτερική πολιτική της χώρας. Αλλά είμαστε ανοργάνωτοι. Θέλει οργάνωση. Πρέπει να οργανωθούμε, για να εκμεταλλευθούμε αυτό το τεράστιο όπλο που λέγεται ελληνισμός, σε όλα τα μήκη και τα πλάτη της οικουμένης, για να δείξουμε ποια είναι η Ελλάδα και ότι πραγματικά στην εξωτερική πολιτική, έχει τεράστια όπλα τα οποία πρέπει να τα εκμεταλλευτεί.

Να είστε καλά, χαρήκαμε πολύ που σας είδαμε.

Ευχαριστώ πολύ, κ. Πρόεδρε.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Σάς ευχαριστούμε, κύριε Χήτα. Και όπως είπατε, πρέπει να προσέξουμε αυτήν την άλλη Ελλάδα, τη μεγάλη δύναμη του ελληνισμού. Και όπως είπε και η κυρία Γιαννάκου, προηγουμένως, για το πόσο αναγκαίο είναι να προχωρήσουμε σε lobbing, όταν πολύ μικρότερα κράτη, με πολύ λιγότερο πληθυσμό, κατάφεραν να κάνουν lobbing, επί χρόνια. Και, βεβαίως, με αυτόν τον τρόπο, πολλές φορές, πέρασαν τις θέσεις τους σε όλο τον κόσμο.

Θα κλείσουμε τον πρώτο κύκλο με τις τοποθετήσεις των εκπροσώπων των κομμάτων. Το λόγο έχει η κυρία Σοφία Σακοράφα, από την πλευρά του ΜέΡΑ25.

**ΣΟΦΙΑ ΣΑΚΟΡΑΦΑ:** Ευχαριστώ πολύ, κύριε Πρόεδρε.

Να καλωσορίσουμε και εμείς -και χαιρόμαστε ιδιαίτερα που έχουμε κοντά μας- τον Ύπατο Πρόεδρο και τα μέλη του Προεδρείου της Ομογενειακής μας Οργάνωσης, για τη σημερινή ενημέρωση.

Πέρα από τις φιλοφρονήσεις και τα όσα ακούστηκαν από τους συναδέλφους, για να μην τα επαναλάβω, μπαίνω κατευθείαν στις ερωτήσεις. Θα ήθελα να μου πείτε το εξής. Έχουν περάσει ήδη 5 μήνες με το νέο Οργανισμό του Υπουργείου των Εξωτερικών. Θα ήθελα, λοιπόν, να μας μεταφέρετε τη δική σας εικόνα, για τη λειτουργία του νέου σχήματος, τις παρατηρήσεις ή αν έχετε και κάποιες πιθανόν προτάσεις να κάνετε πάνω σε αυτό.

Το ερώτημα αυτό συνδέεται αντικειμενικά με την πρωτοβουλία της ομάδας των 29 καθηγητών του Πανεπιστημίου της Θεσσαλονίκης για την ανάγκη δημιουργίας Υπουργείου Απόδημου Ελληνισμού. Διαβάζουμε ότι αυτή η πρωτοβουλία, φαίνεται να κερδίζει την υποστήριξη όλο και περισσότερων εκπροσώπων της Ομογένειας.

Προηγουμένως, ειπώθηκε από τους συναδέλφους -και βεβαίως έτσι είναι, διότι αυτή είναι και η ενημέρωση και η ιστορικότητα που υπάρχει- ότι γιορτάζεται, φέτος, τα 100 σας χρόνια. Είστε εδώ για να κάνετε το συνέδριό σας. Αυτό που γνωρίζουμε είναι ότι η Οργάνωση ιδρύθηκε μετά από τις ανθελληνικές ταραχές του Τορόντο –όπως θυμάμαι, κύριε Πρόεδρε- που στόχο είχαν τον αγώνα κατά της ρατσιστικής οργάνωσης ΚΟΥ-ΚΛΟΥΞ-ΚΛΑΝ, την ενσωμάτωση των Ελλήνων στην αμερικανική κοινωνία, την προάσπιση των δικαιωμάτων τους και την προώθηση των θεμάτων του ελληνικού ενδιαφέροντος, σε ολόκληρο τον κόσμο. Είμαι σίγουρη ότι το ξέρετε, το πιστεύετε και το πιστεύουμε όλοι μας ότι αυτήν την ιστορία πρέπει να την τιμούμε και πρέπει να την προβάλλουμε και έτσι πρέπει να γίνεται.

Θα ήθελα να σας κάνω μια ερώτηση, γιατί μου είχε κάνει πάρα πολύ μεγάλη εντύπωση το γεγονός ότι, σαν Οργάνωση, καθυστερήσατε -κατά κάποιο τρόπο, θα έλεγα- όταν είχαμε εκείνο το δυσάρεστο επεισόδιο της δολοφονίας του Τζορτζ Φλόϊντ να βγάλετε μία ανακοίνωση, τη στιγμή που ο Πρόεδρος Ομπάμα είχε βγάλει, είχαν γίνει αυτοψίες, είχαν γίνει συλλήψεις, είχαν αποδοθεί κατηγορίες. Θα ήθελα πάνω σε αυτό να μου κάνετε ένα μικρό σχόλιο.

Και, τέλος, θα ήθελα να αναφερθώ σε ένα άλλο θέμα, κύριε Ύπατε Πρόεδρε. Διαπιστώνουμε ότι η Νέα Ηγεσία στο Λευκό Οίκο -και ιδιαίτερα η Αντιπρόεδρος- αναπτύσσει μια ιδιαίτερη δραστηριότητα σε σχέση με τις διάφορες εθνοτικές κοινότητες. Θα μπορούσατε να μας δώσετε μια εικόνα για τις σχετικές και τις αρχικές εντυπώσεις που έχετε εσείς;

Επίσης, αν έχετε διαμορφώσει ένα πλαίσιο στόχων και αντίστοιχων κινήσεων, σε σχέση με όλα αυτά τα θέματα. Και μήπως έχετε κάποιους σχετικούς προβληματισμούς που θα μπορούσατε ή θα θεωρούσατε σκόπιμο να τους μοιραστείτε μαζί μας, στη σημερινή μας συνάντηση.

Ευχαριστώ πολύ.

Και καλωσορίσατε και πάλι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ευχαριστούμε πολύ, κυρία Σακοράφα.

Στο σημείο αυτό γίνεται η β΄ ανάγνωση του καταλόγου των μελών των Επιτροπών. Από τη Διαρκής Επιτροπή Εθνικής Άμυνας και Εξωτερικών Υποθέσεων παρόντες ήταν οι Βουλευτές κ.κ. κ.κ. Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καιρίδης Δημήτριος, Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Μιχάλης Κατρίνης, Κομνηνάκα Μαρία Μαρίνος Γεώργιος, Παπαναστάσης Νικόλαος, Παφίλης Αθανάσιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

Από την Ειδική Μόνιμη Επιτροπή Ελληνισμού της Διασποράς παρόντες ήταν οι Βουλευτές κ.κ.

θα σας δώσω το λόγο, κύριε Ύπατε Πρόεδρε, προτού προχωρήσουμε στο δεύτερο κύκλο των τοποθετήσεων των βουλευτών, για να δώσετε τις απαντήσεις. Να αναφέρω μόνο ότι, ούτως ή άλλως είναι γνωστό ότι η Οργάνωση AHEPA στηρίχθηκε σε δύο πυλώνες, σε δύο άξονες: Στον πολιτισμό και στην εκπαίδευση. Από τότε, κύλησε ένας αιώνας. Άλλαξαν πολλά. Είναι πολύ σημαντικό να ακούσουμε από σας τι χρειάζεστε εσείς πλέον από το Μητροπολιτικό κέντρο, από το Εθνικό κέντρο. Πώς μπορεί η Ελλάδα να βοηθήσει περισσότερο την Οργάνωση αυτή, για να μπορέσετε και εσείς, από την πλευρά σας, και να επιτελέσετε την αποστολή σας. Και, από την άλλη πλευρά, επαναλαμβάνω αυτό που ακούστηκε από όλους μας, να υπηρετήσετε από τα δικά σας μετερίζια, από τους τόπους που είναι οι δεύτερες πατρίδες σας, τα εθνικά μας συμφέροντα.

Παρακαλώ, κύριε Πρόεδρε.

**ΓΕΩΡΓΙΟΣ ΧΩΡΙΑΤΗΣ (Ύπατος Πρόεδρος της AHEPA):** Σας ευχαριστώ. Ξέρετε, στην Αμερική και παντού, όταν λέμε για την πρωτεύουσα Ουάσιγκτον, μιλάμε για τα θέματα που είπατε μόλις στο Hellenic Caucus. Συχνά, καλούμε καθέναν που είναι μέλος στην AHEPA και εκείνος πάει και χτυπάει τις πόρτες. Βέβαια τώρα, είμαστε και εμείς στον κορονοϊό και έχουμε μάσκες και όλα αυτά. Αλλά, δεν είναι μόνο να χτυπάς πόρτες. Τώρα, καλούμε και από το τηλέφωνο, ξανά και ξανά και ξανά. Και από κει πέρα τούς μιλάς, τους συζητάς για τα θέματα τα δικά τους. Δηλαδή, είναι μάθημα. Είναι σαν σχολείο, που πρέπει να τους εξηγήσεις πως αυτά τα θέματα των Αμερικανών είναι και θέματα των Ελλήνων. Έτσι το κάνουμε.

Διότι ο καθένας είναι για το συμφέρον του. Όταν του εξηγήσεις και του μιλάς για ώρες και, καμιά φορά, πας και σπίτι του και του στέλνεις και γράμμα. Ο ένας γνωρίζει τον έναν και τον άλλον και τον βοηθάς, όπως μπορείς να τον βοηθάς σαν Τμήμα. Τον καλείς και στο Τμήμα μας να γίνει και εκείνος AHEPA. Πιστέψτε ότι μεγαλώσαμε το Hellenic Caucus, σε αυτούς τους μήνες που ήταν το lock down για τον κορονοϊό. Αυτό ήταν κάτι απίστευτο.

Επίσης, για τα θέματα που αναφέρατε, να εξηγήσουμε το γιατί, πώς τα στέλνουμε έξω στον κόσμο. Εμείς το λέμε congressional square card. Στον καθένα που είναι στο Κογκρέσο, δίνουμε ένα βαθμό. Στον καθένα, διαφορετικό βαθμό, για το πώς ψηφίζουν. Και αν ψηφίζουν, διότι, κάποιες φορές, δεν ψηφίζουν. Ψηφίζουν «Ναι»; Ψηφίζουν «Όχι» ; Είσαι μέλος του Hellenic Office; Ναι ή όχι; Και, βεβαίως, αν είσαι μέρος του Turkish Office, αυτό είναι μεγάλο θέμα. Θέλουμε να το μάθουμε και αυτό. Και βλέπουμε σε όλους –όχι μόνο στα μέλη μας- αλλά σε όλους στην Αμερική, τι γίνεται με αυτούς. Γιατί θέλουμε να το μάθουμε.

Αν μπεις και τώρα στο web site της AHEPA, θα το δείτε αυτό. Αυτό το κάνουμε κάθε χρόνο, για να μάθουμε και εμείς που πάνε με τα θέματα τα δικά μας. Με την καινούρια ηγεσία του State Department, εμείς πλέον καταλαβαίνουμε ότι έχουμε πρόβλημα και σκεφτόμαστε πώς θα φτιάξουμε αυτό το πρόβλημα. Γι’ αυτό, όπως είπατε, στην Αλεξανδρούπολη, στη Λάρισα, στη Σούδα, η Αμερική σκέφτεται και λέει: «Ξέρετε κάτι; Πρέπει να τελειώνουμε με αυτό το κράτος εδώ». Γιατί δεν ξέρουν τι έχουν στην άλλη μπάντα. Εντάξει, δεν είναι πως δεν τους θέλουν, αλλά όταν δεν ξέρεις είναι και χειρότερα.

Τώρα, όταν είπατε για το ΣΑΕ και όλα αυτά. Εμείς είμαστε εδώ για να βοηθήσουμε. Δεν θέλουμε να μπλέξουμε, αλλά όπως μπορούμε να βοηθήσουμε. Θα βοηθήσουμε, βεβαίως.

Σαν επιτροπή εδώ για τα θέματα τα δικά μας, ναι είναι καλή ιδέα να έχουμε πιο καλή συνέργεια με το AHEPA, γιατί όχι. Ό,τι μπορούμε να κάνουμε, ό,τι μπορεί ο καθένας να κάνει για τα θέματα του ελληνισμού, εγώ πιστεύω ότι πρέπει να τα κοιτάξουμε και να τα κάνουμε.

Για την Ελλάδα τώρα, όπως το βλέπουμε, εγώ πιστεύω είμαι Έλληνας. Δεν έχω τα χαρτιά ακόμα, αλλά είμαι Έλληνας και έχουμε πολλούς που ούτε μπορούν να μιλήσουν ελληνικά, αλλά πιστεύουν ότι είναι Έλληνες. Ο ελληνισμός δεν είναι μόνο η γλώσσα. Σίγουρα είναι πολύ σημαντική η γλώσσα το καταλαβαίνω. Δεν είναι μόνο η θρησκεία που και αυτό είναι πολύ σημαντικό. Δεν είναι μόνο οι κουραμπιέδες και η πάστα φλώρα. Είναι αυτά που πιστεύουμε, η ελευθερία, η ελευθερία των ανθρώπων. Έχουμε και πολλούς που είναι εδώ τώρα για αυτή τη συνεδρίαση, που ούτε μέλη είναι στο AHEPA. Ήρθαν σαν guests, σαν φίλοι. Πού πας; Ελλάδα. Δεν έχω πάει, θα έρθω κι εγώ. Αυτό θέλουμε. Δεν είναι μόνο για τουρισμό. Εντάξει για τα οικονομικά και τον τουρισμό και όλα αυτά, το καταλαβαίνουμε, αλλά είναι και, όπως είπαμε, για το Κογκρέσο στην Αμερική ή στο Καναδά για το Parliament Hill, ή στις Βρυξέλλες ή εδώ, όπως εσείς τα είπατε, πρέπει να τους ξαναμαθαίνεις. Είναι το σχολείο.

Εμείς είμαστε σαν ιεραπόστολοι του ελληνισμού του κόσμου. Έτσι το βλέπω εγώ. Είμαστε στη μάχη. Στις Θερμοπύλες, αυτή η μάχη, δεν σταμάτησε. Ακόμη συνεχίζεται. Το ξέρετε εσείς. Αλλά να το πεις αυτό στο δρόμο κάπου εδώ ή να το πεις κάπου την Αμερική πιστεύετε ότι οι περισσότεροι το ξέρουν αυτό; Ξέρετε την απάντηση. Δεν το ξέρουν. Αυτό είναι η ψυχή μας και πρέπει να πάμε έξω και να χτυπάμε πόρτες, να κάνουμε τα τηλεφωνήματα, να κάνουμε τη γέφυρα μεταξύ του AHEPA. Πιο ενθουσιασμένοι δεν μπορούμε να είμαστε αλλά να δουλεύουμε πιο καλά μπορούμε να το κάνουμε. Αυτό το πιστεύω και δεν θα σταματήσουμε ποτέ όλοι μας. Όταν σταματάς για τα πάντα να δουλεύεις, ξέχασέ το. Γιατί ποιος άλλος θα τα κάνει; Η αλήθεια είναι ο κανένας. Ο κανένας θα τα κάνει και ίσως θα πάμε όλοι μας στο σκοτάδι.

Έβαλα μπροστά τα λόγια τα δικά μου για να σας απαντήσω. Δεν θυμήθηκα όλες τις ερωτήσεις, αλλά αν έχει κάποιος άλλος κάτι ας το ρωτήσει.

Σε σχέση με τον Τζορτζ Φλόιντ εμείς αμέσως βάλαμε στο στίγμα μπροστά. Η AHEPA όταν άρχισε εκατό χρόνια πριν ήταν γιατί η ΚΚΚ χτύπησε πολλές φορές τους Έλληνες. Και εμείς δεν θα ξεχάσουμε ποτέ τις ρίζες μας και τα δικά μας και πώς ήρθαν οι Έλληνες στην Αμερική. Όταν πας σε καινούργιο κράτος είσαι στο τελευταίο σκαλοπάτι και έχουμε σεβασμό για τους ανθρώπους που είναι στο τελευταίο σκαλοπάτι. Εμείς πιστεύουμε πως όλοι οι άνθρωποι είναι ίδιοι. Έχουν όλη την ελευθερία. Δεν είναι μόνο για το συμφέρον το δικό σου, είναι για το συμφέρον όλων.

 Έτσι το είπαμε και το πιστεύω. Αν αυτό δεν είναι αρκετό να ξέρετε κάτι, είμαστε όλοι εδώ εθελοντές, δεν πληρωνόμαστε, ο καθένας μας το κάνει από την καρδιά του, αλλά στο AHEPA που σκέφτεται μόνο για τους πυλώνες του ελληνισμού, που είναι πώς ο κάθε άνθρωπος είναι ελεύθερος.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Το λόγο έχει ο κ. Κόκοτας , Ύπατος Αντιπρόεδρος της AHEPA.

**ΓΕΩΡΓΙΟΣ ΧΩΡΙΑΤΗΣ (Ύπατος Πρόεδρος AHEPA):** Ο κ. Κόκοτας πιστεύω ότι θα γίνει ο Πρόεδρος των AHEPA σε δύο τρεις μέρες. Συγχαρητήρια Δημήτρη.

**ΔΗΜΗΤΡΙΟΣ ΚΟΚΟΤΑΣ (Ύπατος Αντιπρόεδρος AHEPA):** Σας ευχαριστώ. Κύριε Χωριάτη, εύχομαι τα λόγια σας να βγουν αληθινά.

Κύριε Πρόεδρε, σας ευχαριστούμε που μας δεχτήκαμε εδώ στο σπίτι σας, στο σπίτι της δημοκρατίας. Είναι μεγάλη η χαρά μας να γυρίσουμε στην πατρίδα, να γιορτάσουμε τα 99 χρόνια των AHEPA και περισσότερο τα 200 χρόνια της επανάστασης. Θα θέλαμε να είμαστε περισσότεροι από ότι είμαστε, αλλά λόγω της πανδημίας ήταν αρκετός κόσμος που φοβόντουσαν να έρθουν. Πιστεύουμε ότι θα είχαμε δύο με τρεις χιλιάδες αν δεν υπήρχε αυτό το πρόβλημα, αλλά ήρθαμε να δείξουμε κι εμείς ότι η Ελλάδα είναι ανοιχτή και μας δέχεται και είναι ασφαλής.

Είναι πολύ σημαντικό για μας να είμαστε εδώ για να γιορτάσουμε μαζί και να συνεχίσουμε τον εορτασμό, γιατί και εμείς φέτος στη Νέα Υόρκη δεν μπορούσαμε να παρελάσουμε στην 5η Λεωφόρο, αλλά θα παρελάσουμε του χρόνου εύχομαι.

Έχουμε μιλήσει με τα διάφορα τμήματα των AHEPA και αυτοί όπου υπάρχουν συνέχεια να σκέφτονται πώς θα γιορτάσουν. Γιατί το 1821 ήταν η αρχή δεν ήταν το τέλος και εμείς θα συνεχίζουμε να γιορτάζουμε. Και με τους πολιτικούς γιορτάσαμε με μερικούς, κάναμε μερικά έργα, ήρθαν και αναγνώρισαν τα 200 χρόνια. Αυτή είναι δικιά μας ευθύνη συνέχεια να τους μαθαίνουμε γιατί δεν ξέρουν όλη την ιστορία μας. Ξέρουν ότι εδώ άρχισε η δημοκρατία, ότι η Ελλάδα έχει προσφέρει πάρα πολλά σε όλο τον κόσμο, αλλά έτσι που αλλάζουν οι πολιτικοί ξανά εμείς στην Ουάσιγκτον, όπως είπε και ο Ύπατος Πρόεδρος, με το λόμπι με το Hellenic Caucus, τους βοηθάμε να καταλάβουν το τι γίνεται, το πώς τα διάφορα θέματα κάνουν ζημιά στην πατρίδα μας και πώς άλλα θέματα είναι απαραίτητα να γίνουν για να βοηθήσουν το λαό και την πατρίδα μας και το Πατριαρχείο και για θέματα του Πατριάρχη.

Το Hellenic Caucus αυτή τη στιγμή πιστεύω ότι είναι από τα πιο σπουδαία έργα που η AHEPA κάπως οργανώνει και βοηθάει.

Δυστυχώς, δεν θα μπορούμε να λύσουμε όλα τα προβλήματα, γιατί αυτά είναι κάπως πολιτικά, αλλά πάντα θα είμαστε εκεί, για να βοηθήσουμε να μη χειροτερέψουν τα πράγματα και εκεί που μπορούμε να βοηθήσουμε, θα βοηθήσουμε να τα καλυτερεύσουμε. Εγώ θα προσπαθήσω να κάνω ό,τι καλύτερο μπορώ. Να συνεχίσω τα έργα που έχει κάνει ο Ύπατος Πρόεδρος, να σας υποστηρίξουμε, να βοηθήσουμε την πατρίδα μας, σε όποιο θέμα μπορούμε με τις δικές μας δυνάμεις.

Ξέρετε ότι και σε εμάς, στην Αμερική, αυτή τη στιγμή υπάρχουν αρκετά οικονομικά προβλήματα. Περιμένουμε κι εμείς να δούμε τι θα γίνει με τον κορονοϊό. Εύχομαι να το ξεπεράσουμε. Εύχομαι ο τουρισμός να γυρίσει ξανά στην Ελλάδα, να σας βοηθήσει και εσάς από οικονομική πλευρά. Είμαστε μαζί σας. Να το ξέρετε ότι είμαστε όλοι μαζί σας, σαν Έλληνες, σαν φιλέλληνες και όπως είπε ο Πρόεδρος, είναι πολλοί ξένοι που αναγνωρίζουν και αγαπάνε τον ελληνισμό και σέβονται τα έργα και τα ωραία που έχει προσφέρει η Ελλάδα σε όλο τον κόσμο.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών) :** Ευχαριστούμε κι εμείς κύριε Κόκοτα. Με το καλό, λοιπόν, να πάρετε τη σκυτάλη από τον Ύπατο Πρόεδρο.

Δεν ξέρω αν κάποια από τα υπόλοιπα μέλη του Προεδρείου, θα ήθελαν να μας πουν και ίσως και για τις αποφάσεις του Συνεδρίου

Το λόγο έχει ο κ. Μπάριτς.

**ΑΛΦΡΕΝΤ ΜΠΑΡΙΤΣ (Πρώην Διοικητής ΑΗΕΡΑ Ευρώπης) :** Ευχαριστώ κύριε Πρόεδρε.

Αυτό που ήθελα να διευκρινίσω και να συμπληρώσω σε αυτά που είπαν ο Ύπατος Πρόεδρος και ο Ύπατος Αντιπρόεδρος - επειδή έχει γίνει μία αναφορά για λόμπι - είναι ότι η AHEPA δεν κάνει λόμπι με τον κλασσικό τρόπο, γιατί αυτός ο τρόπος, πολλές φορές, δημιουργεί αμυντικές τάσεις στο στόχο σου. Αυτό που κάνουμε εμείς, είναι ότι χρησιμοποιούμε το e, το ε στο AHEPA, που σημαίνει education και γι’ αυτό το Hellenic Caucus που είπε ο Πρόεδρος, έχει μεγαλώσει πάρα πολύ τα τελευταία χρόνια. Αποτελείται από γερουσιαστές, που δεν είναι ελληνικής καταγωγής, εννοείται, οι περισσότεροι και αυτή τη στιγμή ο ομόλογός σας, κύριε Πρόεδρε, ο κύριος Μενέτζεζ, είναι απόλυτα μαζί μας. Δηλαδή, αυτή τη στιγμή, έχει χτιστεί μια γέφυρα πάρα πολύ δυνατή για συνεργασία με την Eλλάδα, σε πάρα πολλά επίπεδα. Kαι στρατιωτικό επίπεδο και εκπαιδευτικό επίπεδο.

Εδώ απλά, θέλω να κάνω μια αναφορά και στην ερώτηση του συμπροέδρου σας, ο οποίος με ρώτησε, προηγουμένως, για το θέμα της ελληνικής γλώσσας. Ήμασταν και με τον Ζήνωνα και με τον Γιώργο, στην Επιτροπή που πάρθηκαν αποφάσεις και θα τεθούν στη γενική συνέλευση. Μέσα στις αποφάσεις αυτές, είναι η προώθηση της ελληνικής γλώσσας και κουλτούρας και ουσιαστικά, η ανάπτυξη ενός μοντέλου που, ήδη, έχουμε κάνει, αλλά έχει ατονήσει. Το μοντέλο αυτό, το όρισε η cherry school, δηλαδή, σχολεία δημόσια αμερικάνικα, από τα οποία ένα 10% είναι ελληνικής καταγωγής, αλλά μέσα σ’ αυτό το σχολείο υπάρχει curriculum, το οποίο διδάσκεται τρεις ώρες. Ελληνική ιστορία, ελληνική κουλτούρα και ελληνική γλώσσα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών) :** Σε αμερικανόπουλα;

**ΑΛΦΡΕΝΤ ΜΠΑΡΙΤΣ (Πρώην Διοικητής ΑΗΕΡΑ Ευρώπης) :** Σε αμερικανόπουλα, κινεζοαμερικανόπουλα και πάει λέγοντας. Αυτό, αύριο θα το θέσουμε σαν Επιτροπή, για ψήφισμα στη γενική συνέλευση. Είναι, όμως, ένας ακόμα μηχανισμός απ’ όλα αυτά που λέμε, για το πώς μπορούμε εμείς να βοηθήσουμε και να προωθήσουμε. Αλλά και σε αυτό το σημείο, χρειάζεται υποστήριξη από την Ελληνική Πολιτεία. Δηλαδή, οι γέφυρες που κάνουμε εμείς, τις κάνουμε για την Ελλάδα, αλλά χρειάζεται να συντονιστούμε - και πολύ καλά είπε ο βουλευτής που ανέφερε ότι αυτό πρέπει να γίνεται πιο τακτικά - να γίνονται κάποιες επαφές, ώστε να μπορεί η Ελλάδα, ουσιαστικά, να βοηθήσει και να συνδράμει στην προσπάθεια που κάνουμε γι’ αυτήν.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών) :** Ευχαριστούμε πολύ κύριε Μπάριτς.

Παρακαλώ κύριε Χωριάτη, έχετε το λόγο.

**ΓΕΩΡΓΙΟΣ ΧΩΡΙΑΤΗΣ (Ύπατος Πρόεδρος AHEPA) :** Θα ήθελα να πω κάτι, σχετικά με αυτό που ανέφερε ο γιατρός, γι’ αυτά τα σχολεία, το cherry school και το ARS. Να δείτε παιδιά spanolia, black American, να σε βλέπουν όταν πας μέσα στο σχολείο και να σου λένε «καλημέρα κύριε, πώς είστε κύριε» κ.λπ.. Μιλάνε ελληνικά. Τους μαθαίνουν οι καθηγητές, ο καθένας στο μάθημά του, τα ελληνικά. Είναι κάτι φοβερό. Όπως το κάνει και η πατρίδα εδώ, βοηθάει καθηγητές και δάσκαλους, να το ξέρετε. Αυτό είναι κάτι καλό. Δηλαδή, να κάνεις τους ανθρώπους Έλληνες, με κλασσική μόρφωση, είναι φοβερό.

Το άλλο θέμα είναι, ότι βλέπουμε από την άλλη μεριά πάρα πολλούς, που θέλουν να καταργήσουν τα κλασσικά μαθήματα από τα πανεπιστήμια, λέγοντας ότι αυτό δεν είναι καλό. Ξέρουμε ποιος το κάνει κι αυτό είναι πόλεμος κατά του ελληνισμού κι ένα από τα όπλα τα δικά μας είναι τα σχολεία μας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών) :** Όπως όπλο είναι και ο αριθμός μας, κύριε Πρόεδρε. Με τις Ηνωμένες Πολιτείες έχουμε μια παραδοσιακή φιλία, παραδοσιακή σχέση, συμμαχία.

Σε κάθε περίπτωση, θυμόμαστε, όμως, ότι πριν από λίγες εκλογές, αμερικανικές εκλογές, οι δύο Πρόεδροι, για έναν μήνα δεν ήξεραν ποιος έχει πάρει τις περισσότερους ψήφους και κρίθηκε σε ελάχιστες ψήφους, η αμερικανική εκλογή. Ας σκεφτούμε λοιπόν και ας αναλογιστούμε, πόσοι είναι μόνον οι Έλληνες στην Αμερική, πόση δύναμη έχει ο ελληνισμός, λοιπόν, ακόμη και με αυτόν τον τρόπο. Τον αριθμητικό τρόπο.

Δεν ξέρω αν κάποιος άλλος από το Προεδρείο θα ήθελε να πάρει το λόγο για να προχωρήσουμε και να δώσουμε τον λόγο και σε άλλους συναδέλφους βουλευτές.

Το λόγο έχει ο κ. Κουμουτσάκος.

**ΓΕΩΡΓΙΟΣ ΚΟΥΜΟΥΤΣΑΚΟΣ :** Ευχαριστώ πολύ κύριε Πρόεδρε.

Καλωσορίζω κι εγώ και συγχαίρω τους ΑΗEPA, για την μεγάλη διαδρομή προσφοράς. Προσφορά εγνωσμένη και πολύτιμη. Από εδώ και πέρα, η ουσία είναι η συνέχεια. Τι θα ακολουθήσει και πώς αυτή η προσφορά και η δυνατότητά σας να στηρίξετε και να στηρίζετε την Ελλάδα, θα παραμείνει το ίδιο ή ακόμα πιο ισχυρή.

Ο ελληνισμός στον οποίον αναφερθήκατε, κύριε Πρόεδρε, πολλές φορές, είναι παρών στην Ανατολική Μεσόγειο με δύο κράτη. Μην το ξεχνάμε αυτό. Ο ελληνισμός είναι παρόν στην Ανατολική Μεσόγειο, με την Ελλάδα και την Κύπρο. Και αυτό είναι ένα πολύ ισχυρό στοιχείο γεωστρατηγικής ισχύος για τον ελληνισμό. Να είναι παρόν, με δύο κρατικές οντότητες, σε μία τόσο ευαίσθητη περιοχή.

Δυο λόγια, γιατί το επιβάλλει η συγκυρία, για πράγματα που ξέρετε πολύ καλά, αλλά είναι καλό να ακουστούν και σε αυτήν τη συνάντηση. Η Ελλάδα έχει επιβεβαιώσει ότι είναι ένας σταθερός σύμμαχος και των Ηνωμένων Πολιτειών και της Ατλαντικής Συμμαχίας. Αντίθετα, η Τουρκία έχει εξελιχθεί σε έναν αβέβαιο και προβληματικό και αμφίβολο σύμμαχο για τις Ηνωμένες Πολιτείες και τη Δύση. Οι απαιτήσεις της, η απόφασή της να παρανομεί και η διάθεσή της να αλλάξει το ισχύον καθεστώς στην περιοχή, έχουν ως αποτέλεσμα, να μην υπάρχει η απαιτούμενη συνοχή στην Ατλαντική Συμμαχία σε αυτή την περιοχή. Η συμπεριφορά της προσβάλλει κατευθείαν την καρδιά της συνοχής της Ατλαντικής Συμμαχίας, σε μία ζωτική περιοχή για τα συμφέροντα της Δύσης.

Αυτό νομίζω ότι είναι το βασικό επιχείρημα, όταν απευθύνεστε και απευθυνόμαστε όλοι, στα Σώματα τα κοινοβουλευτικά των Ηνωμένων Πολιτειών, στους Γερουσιαστές και στους άλλους πολιτικούς. Η Ελλάδα είναι ένας πυλώνας σταθερότητας και ένας σταθερός σύμμαχος. Αντίθετα με την Τουρκία, που δημιουργεί συνεχώς προβλήματα και πάντως, με την πολιτική της, πλήττει τη συνοχή της Ατλαντικής Συμμαχίας.

Αυτό έχει γίνει και πρόσφατα επιβεβαιώθηκε, με κινήσεις απαράδεκτες από πλευράς διεθνούς δικαίου και πολιτικής, στα Βαρώσια, με την πολιτική Ερντογάν και την πρόσφατη επίσκεψη του, αλλά και με τις καινοφανείς θεωρίες που προβάλλονται από την Άγκυρα τον τελευταίο καιρό, όσον αφορά τη στρατιωτικοποίηση και την άμυνα των νησιών μας.

Το πάγιο αίτημα μέχρι τώρα της Τουρκίας να αποστρατικοποιηθούν τα νησιά, προβάλλεται μέχρι τώρα ως απομονωμένο θέμα. Εδώ και μία βδομάδα η τουρκική διπλωματία το έχει συνδέσει με την κυριαρχία των νησιών και το δικαίωμά τους να έχουν θαλάσσιες ζώνες. Και το λέω εδώ σε αυτήν τη συνάντηση, στη Βουλή των Ελλήνων, η επιστολή Σινιπλίογλου την περασμένη εβδομάδα στα Ηνωμένα Έθνη, είναι ένα τεράστιο βήμα πίσω στις ελληνοτουρκικές σχέσεις. Για πρώτη φορά δεν κατατέθηκε αυτόνομο το αίτημα της αποστρατικοποίησης, αλλά συνδέθηκε απολύτως ως προϋπόθεση με την ελληνική κυριαρχία επί των νησιών και το δικαίωμα των νησιών να έχουν θαλάσσιες ζώνες. Αν κάποιος δυναμιτίζει το διάλογο, αυτός είναι η Άγκυρα και αυτό έχει επιβεβαιωθεί με δύο κινήσεις τις τελευταίες 15 μέρες, στα Βαρώσια και με την επιστολή Σινιπλίογλου, που σας είπα πριν.

Θέλω να θέσω και ένα πολιτικό θέμα για το οποίο πρέπει να δούμε μπροστά, γιατί κάθε φορά λέμε να είμαστε μπροστά από τα γεγονότα. Είναι ότι πρέπει να προετοιμαστεί από τώρα, χωρίς, βεβαίως, αυτό να ερμηνευθεί ως κάτι ενοχλητικό για τον Γερουσιαστή Μενέντεζ, που τόσο μας στήριξε και μας στηρίζει όλα αυτά τα χρόνια. Θα πρέπει, όμως, εμείς κοιτάζοντας μπροστά να αρχίσουμε να ετοιμαζόμαστε για την μετά-Μενέντεζ εποχή. Ποιος θα έχει το ρόλο του Μενέντεζ; Ποιος θα αντικαταστήσει μέσα στο Κογκρέσο έναν άνθρωπο, που ήταν τόσο σημαντικός για τα ελληνικά συμφέροντα; Αυτό δεν πρέπει να μας απασχολήσει από τη στιγμή που το Μενέντεζ, πιθανώς, αποχωρήσει από την αμερικανική πολιτική, αλλά από τώρα. Αυτό πρέπει να αφορά και την AHEPA και όλες τις ελληνικές οργανώσεις και την HALC και όλους. Θα είναι μεγάλο πλήγμα να χάσουμε ένα τόσο μεγάλο στήριγμα μέσα στο Αμερικανικό Κογκρέσο.

Τέλος, θα ήθελα να σας πω ότι η επίσκεψή σας και το Συνέδριό σας εδώ συμπίπτει με τα 200 χρόνια της ελευθερίας της χώρας, αλλά και με την πρόσφατη επέτειο της επιστροφής της Δημοκρατίας στην Ελλάδα. Πριν μερικές μέρες ήταν η επέτειος, ο εορτασμός, αυτής της πολύ σημαντικής και λαμπερής ημέρας στη σύγχρονη ελληνική ιστορία. Η δημοκρατία επέστρεψε στον τόπο που τη γέννησε. Από τότε μέχρι σήμερα χάρη στο ειδικό βάρος, στο όραμα και στην αποφασιστικότητα του μεγαλύτερου πολιτικού στη μετεμφυλιακή Ελλάδα του Κωνσταντίνου Καραμανλή, η Ελλάδα έχει ένα από τα πιο σταθερά πρωτοποριακά συντάγματα, που παρά τις αναθεωρήσεις που έχουν γίνει, παραμένει στην ουσία του το ίδιο. Είναι μέλος της Ευρωπαϊκής Ένωσης και γνώρισε μια πρωτόγνωρη πρόοδο και πρωτόγνωρη πολιτική σταθερότητα. Αν κάτι μας άφησε ως παρακαταθήκη ο Κωνσταντίνος Καραμανλής, είναι ότι το εθνικό συμφέρον, είναι πριν και πάνω από όλα και από κομματικές διαφοροποιήσεις και από ιδεολογικές διαφοροποιήσεις, διότι στον ελληνισμό δεν περισσεύει κανένας, γιατί οι προκλήσεις που αντιμετωπίζουμε, είναι και σήμερα πολύ μεγάλες. Σας ευχαριστώ και καλή συνέχεια στο έργο σας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ευχαριστούμε πολύ, τον πρώην Υπουργό, τον κ. Κουμουτσάκο.

Το λόγο έχει η κυρία Τζάκρη.

 **ΘΕΟΔΩΡΑ ΤΖΑΚΡΗ:** Σας ευχαριστώ πολύ, κύριε Πρόεδρε.

Αξιότιμε κύριε Πρόεδρε, κύριε Ύπατε Αντιπρόεδρε και λοιπά αγαπητά μέλη της Ομογενειακής Οργάνωσης AHEPA, είναι πραγματικά μεγάλη τιμή και για εμάς να σας υποδεχόμαστε σήμερα στο Κοινοβούλιο της χώρας μας, της χώρας που γέννησε τη δημοκρατία, της Ελλάδας μας, της οποίας είμαστε όλοι παιδιά. Σας υποδεχόμαστε στο Ελληνικό Κοινοβούλιο, όπου από τις αμέσως ερχόμενες εκλογές ο Ελληνισμός της Διασποράς θα εκπροσωπείται με τη δική του ψήφο.

Οφείλω να αναγνωρίσω ότι η AHEPA, όπως ειπώθηκε είναι η μακροβιότερη και η γνωστότερη ομογενειακή οργάνωση του εξωτερικού, που επεκτείνεται σε ολόκληρο τον κόσμο. Είναι μία από τις ελάχιστες, αν όχι η μοναδική, τέτοιου μεγέθους ομογενειακή οργάνωση, της οποίας τα διαπιστευτήρια της προσφοράς τής στο έθνος κατατίθενται επί δεκαετίες ολόκληρες μέσα από νοσοκομεία, σχολεία, λοιπές υποδομές, υποτροφίες και τόσα άλλα, που συνθέτουν το ιστορικό της συνολικής προσφοράς σας στο έθνος, στον ελληνισμό. Σε αυτά οφείλω να προσθέσω και το γεγονός της ισχυρής επιρροής που ασκήσαμε και ασκείται στην αμερικανική υπερδύναμη υπέρ των ελληνικών συμφερόντων. Το πιο βασικό, όμως, είναι ότι η προσφορά σας αυτή προέκυψε μέσα από τους δικούς σας πόρους, από δωρεές και εισφορές των μελών σας και όχι από χρήματα των Ελλήνων φορολογουμένων. Από χρήματα, δηλαδή, βγαλμένα με ιδρώτα, που είναι το υστέρημα ή το πλεόνασμα χιλιάδων Ελλήνων του εξωτερικού. Πόσο μακριά και να έφυγαν από την πατρίδα, τίποτα δεν μπόρεσε να μικρύνει το μέγεθος της αγάπης τους για αυτή.

Ο πρώην Υπουργός Εξωτερικών της Ελλάδας, ο κ. Κατρούγκαλος, μιλώντας εκ μέρους του ΣΥ.ΡΙΖ.Α. - Προεδρική Συμμαχία, ανέφερε ότι εμείς σας θεωρούμε εθνικούς συνομιλητές. Και, μάλιστα, με την ευκαιρία της παρουσίας σας σήμερα εδώ και της εξοχής ενημέρωσης που πραγματοποιείται στο Ελληνικό Κοινοβούλιο, θα ήθελα να σταθώ σε μερικά σημεία που νοηματοδοτούν μια νέας μορφής, θα έλεγα, εποικοδομητικότερης συνεργασίας του Οικουμενικού Ελληνισμού, πάντα από την οπτική γωνία του ΣΥ.ΡΙΖ.Α. - Προεδρική Συμμαχία, καθώς έχουμε εισέλθει σε μια νέα εποχή και στην Ελλάδα και στην Αμερική και σε ολόκληρο τον πλανήτη. Εποχή στην οποία οι προκλήσεις που αντιμετωπίζει ο ελληνισμός υπερβαίνουν κατά πολύ τα όσα γνωρίζαμε μέχρι σήμερα. Επομένως, ο κίνδυνος χαλάρωσης των δεσμών της Ομογένειας της τρίτης και της τέταρτης γενιάς με την Ελλάδα είναι, πλέον, ορατός, αφενός λόγω της διαρκούς συρρίκνωσης των ελληνικών σχολείων του εξωτερικού, αφετέρου λόγω της πλήρους ενσωμάτωσης των ελληνόπουλων στη λογική των προηγμένων οικονομικά και κοινωνικά πολυπολιτισμικών χώρων και αγορών, όπως είναι η ΗΠΑ, ο Καναδάς, των χωρών στις οποίες διαβιούν ως επί το πλείστον. Σε αυτόν τον κίνδυνο, εκτιμώ ότι πρέπει να απαντήσουμε συντεταγμένα ως πολιτεία. Εκτιμώ ότι η δική σας συμμετοχή στην εθνική προσπάθεια, είναι κάτι παραπάνω από πολύτιμη. Εκτιμώ ότι η ενίσχυση της ελληνόγλωσσης εκπαιδευτικού θα πρέπει να αποτελέσει πρώτης προτεραιότητας θέμα για την ελληνική πολιτεία τα αμέσως επόμενα χρόνια.

Είναι σαφές ότι κατά την περίοδο 2010 – 2018, εξαιτίας της δημοσιονομικής κρίσης και της στενότητας που ακολούθησε, δεν επέτρεψαν την εφαρμογή μιας αποδοτικότερης πολιτικής ενδυνάμωσης της σχέσης με τον Ελληνισμό της Διασποράς. Όπως επίσης και η πανδημία που βιώνουμε ήδη, νομίζω ότι κι αυτή λίγα συμβάλλει προς την κατεύθυνση της περαιτέρω ενδυνάμωσης των δεσμών και της πραγματοποίησης φιλόδοξων στόχων σε ό,τι αφορά την ενίσχυση των δεσμών του Οικουμενικού Ελληνισμού εντός και εκτός συνόρων.

Ελπίζω τα επόμενα χρόνια ενωμένοι να σφυρηλατήσουμε ακόμη ισχυρότερους πολιτιστικούς, εκπαιδευτικούς και αναπτυξιακούς θεσμούς που θα ωφελήσουν το έθνος και στους οποίος είμαι βέβαιη ότι θα βρίσκεται στην πρώτη γραμμή, όπως κάνατε εδώ και δεκαετίες. Εύχομαι υγεία, δύναμη και κάθε επιτυχία στις πρωτοβουλίες που αναλαμβάνετε.

Φεύγοντας από αυτήν την αίθουσα να είσαστε βέβαιοι ότι ΣΥ.ΡΙΖ.Α. - Προεδρική Συμμαχία σας θεωρεί πολύτιμο συνομιλητή της. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ευχαριστούμε την κυρία Τζάκρη.

Το λόγο έχει ο κ. Μπογδάνος.

 **ΚΩΝΣΤΑΝΤΙΝΟΣ ΜΠΟΓΔΑΝΟΣ:** Κύριε Πρόεδρε της Επιτροπής, σας ευχαριστώ.

Αγαπητέ αδελφέ, κύριε Χωριάτη, αγαπητέ Ύπατε Αντιπρόεδρε, future mister President και αδελφέ του Διοικητικού Συμβουλίου της AHEPA, ως μέλος του HJN1 Athens Chapter, είμαι ειλικρινώς συγκινημένος που σήμερα έχουμε τη δυνατότητα αυτής της υποδοχής και συζήτησης υψηλού συμβολισμού και το τονίζω το υψηλού συμβολισμού για το Ελληνικό Κοινοβούλιο και τη μεγαλύτερη, τη μείζονα, των οικουμενικών ελληνικών οργανώσεων. Δεν θέλω να μιλήσω ούτε περί ανέμων και υδάτων, ούτε γενικώς. Θα μου επιτρέψετε μία παρατήρηση και να πω κάτι συγκεκριμένο.

Προλαλήσας καλοπροαίρετος Βουλευτής μίλησε για μία σύμπτωση, η AHEPA ότι δημιουργήθηκε το 1922 τη χρονιά της Μικρασιατικής Καταστροφής. Δεν είναι σύμπτωση. Όπως λέμε στην εκκλησιαστική γλώσσα οικονόμησε ο Κύριος και όταν χάθηκε η επί χιλιετηρίδες από την Εποχή του Χαλκού μία εκ των δύο πτερύγων του Ελληνισμού, δηλαδή, αυτή που ήταν από την άλλη πλευρά του Αιγαίου, την ίδια χρονιά δημιουργήθηκε η νέα δεύτερη πτέρυγα του Ελληνισμού που είναι ο Οικουμενικός Ελληνισμός με πρώτιστη την διαχρονική παραδειγματική παρουσία της Οργάνωσης AHEPA.

 Είχαμε γνωριστεί στη Λέσχη Αξιωματικών, αδελφέ και κύριε Πρόεδρε.

 Αυτό που με συγκινεί τους αδελφούς της AHEPA είναι η σπίθα στο βλέμμα τους. Η Ελλάς απειλείται σήμερα. Εάν πούμε το αντίθετο θα είμαστε ψεύτες και θα είμαστε και επικίνδυνοι, διότι ως αντιπρόσωποι - εκπρόσωποι του έθνους πρέπει να αντιλαμβανόμαστε τον κίνδυνο, να τον επισημαίνουμε και να μην κρυβόμαστε.

 Η Ελλάς απειλείται εξωτερικά, δυστυχώς, από παγιωμένες καταστάσεις. Η απειλή αυτή μέσω της οπλοποίησης του μεταναστευτικού, όπως αυτή προωθήθηκε από τον Ερντογάν έχει πλέον και εσωτερική διάσταση, όμως – και πάω στο πρακτικό - διαβάζουμε από τον Αναπληρωτή Καθηγητή Γεωπολιτικής των Υδρογονανθράκων κύριο Θεόδωρο Τσακίρη σήμερα στα μέσα ότι, η Τουρκία ετοιμάζεται να αγοράσει από τη Ρωσία ένα δεύτερο σύνταγμα, μια πυροβολαρχία πυραύλων S 400 τέσσερις butteries, 4 συστοιχίες.

Κάτι που δεν γνωρίζει πολύς κόσμος, κάτι που δεν πέρασε απαραίτητα στις ευχάριστες εικόνες της υποδοχής του Έλληνα Πρωθυπουργού από εσάς, κύριε Πρόεδρε, στη Φλόριντα είναι η δουλειά που έγινε από την AHEPA μέσω ακριβώς αυτού του ευφυούς lobbying που γίνεται, που δεν είναι το συμβατικό ακριβώς congress style lobbying που κάνουν οι υπόλοιποι, αλλά έχει έναν βαθύτερο πολιτικό και πολιτισμικό παρονομαστή που οδήγησε σε μεγάλο, τουλάχιστον, βαθμό στη ματαίωση της συνεργασίας της Τουρκίας με τις Hνωμένες Πολιτείες για το ζήτημα των Αεροσκαφών F-35. Αν η Τουρκία δεν προχώρησε ούτε σε συμπαραγωγή ούτε σε απόκτηση, οφείλουμε κυρίες και κύριοι συνάδελφοι, κύριε Πρόεδρε, σήμερα ένα μέρος αυτής της ευχαριστίας δημόσια να το απευθύνουμε προς την οργάνωση AHEPA.

 Κλείνω λέγοντας το εξής.

 Με τη νέα αυτή πυροβολαρχία και, βεβαίως, με τις θετικές εξελίξεις στην Αμερικανική Γερουσία, δεν είναι μόνο ο γερουσιαστής Μενέντεζ είναι μέχρι και ο υποψήφιος των ρεπουμπλικάνων από τη Φλόριντα που πρότειναν οι τρεις τους στους έντεκα που μετά το συνυπέγραψαν την ευνοϊκή αντιμετώπιση της Ελλάδος έναντι της νεο οθωμανικής επεκτατικής Τουρκίας στο Αιγαίο και την Ανατολική Μεσόγειο.

 Είμαι υπερήφανος, διότι είμαι Βουλευτής μιας κυβέρνησης η οποία αυτά τα ζητήματα τα έχει πάρει πολύ στα σοβαρά, όπως ενδεχομένως, το πρώτο Rafael το οποίο υποδεχθήκαμε με μεγάλη πολιτική σύμπνοια είναι εξαιρετικά θετικό αυτό, εγώ υποδέχομαι τη σύμπνοια από τον ΣΥΡΙΖΑ, από την Αριστερά, από τα Δεξιά, από όλα τα κόμματα σε αυτά τα ζητήματα το είπατε και εσείς «η πατρίς και η Ελλάς υπεράνω όλων».

Ίσως όμως να μην είναι αρκετό. Ίσως να πρέπει να ασκηθεί η πειθώ εκείνη που θα μας φέρει πιο κοντά στην ενδεχόμενη δική μας απόκτηση μιας πρώτης μοίρας F- 35 άλλων συστημάτων τα οποία κρίνονται απαραίτητα για τη θωράκιση του ελληνισμού στον 21ο αιώνα.

Είμαι βέβαιος και το λέω από την καρδιά μου, ότι η AHEPA για άλλη μία φορά θα αρθεί στο ύψος της περίστασης.

Ευχαριστώ εκ των προτέρων με συγκίνηση για όλες τις δράσεις σας και σας εγγυώμαι, ότι εμείς εδώ από την πλευρά μας θα συνεχίσουμε να κάνουμε καθετί το δυνατό και καθετί το παραπάνω, ούτως ώστε αυτές οι προσπάθειές σας να μην τυγχάνουν μόνο αναγνώρισης, αλλά να πιάνουν και τόπο.

Κύριε Πρόεδρε, ευχαριστώ για το λόγο, κυρίες και κύριοι, ευχαριστώ για την προσοχή.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Το λόγο έχει ο κ. Αθανασίου.

**ΑΘΑΝΑΣΙΟΣ (ΝΑΣΟΣ) ΑΘΑΝΑΣΙΟΥ**: Ευχαριστώ, κύριε Πρόεδρε.

Έβηξα, γιατί όταν ακούς πολλές απόψεις καμιά φορά αποσυναρμολογείσαι και θέλω να τονίσω έτσι τη δική μου συλλογιστική.

Κατ΄ αρχήν, να ευχαριστήσω τους AHEPANS που βρίσκονται εδώ διπλά.

Πρώτον, γιατί βρίσκονται εδώ εν μέσω πανδημίας.

Δεύτερον, γιατί αφιερώνουν χρόνο στην ελληνική υπόθεση, χρόνο που παίρνουν από τις δουλειές τους, από τα παιδιά τους, από την προσωπική τους διασκέδαση.

Θα ήθελα όμως να κάνω μερικές παρατηρήσεις αυτοπροσδιοριζόμενος, θέλω έτσι να καταστήσω σαφή τη θέση μου.

 Ακούστηκε εδώ ότι δεν έχουμε κάνει ό,τι θα έπρεπε εμείς οι Ελλαδίτες εδώ από την Αθήνα προς τους ομογενείς, προς τους AHEPANS ιδιαίτερα.

 Ακόμη και αν αυτό είναι σωστό νομίζω, ότι θα πρέπει, φίλοι και αδελφοί, όπως απεκλήθητε πολύ σωστά προηγουμένως να θυμάστε τον Michael Doukakis, ο οποίος όταν το 1988 έχασε την Προεδρία των Ηνωμένων Πολιτειών ένιωσε την ανάγκη να ζητήσει συγγνώμη από τον ελληνικό λαό, μπείτε στο διαδίκτυο και περιηγηθείτε στο περιοδικό «NEWS WEEK» του 1988. Έχω την γνώμη, ότι αυτό πρέπει να διαπνέει και τις κινήσεις σας.

Ο Δουκάκης αγαπούσε την Ελλάδα σαν τη μάνα του.

 Ε, λοιπόν, εγώ θα ήθελα να σας πω, να ισχυριστώ - δεν λέω ότι λέω αλήθεια, θα το αποδείξει η ζωή - ότι η μάνα σας είναι φτωχή, ότι η μάνα σας δεν μπορεί να σας βοηθήσει, ότι εσείς πρέπει να βοηθήσετε τη μάνα σας, την πατρίδα σας, δηλαδή, όπως την θεωρούσε ο Michael Stanley Doukakis.

 Η δεύτερη παρατήρηση έχει να κάνει με δύο πόλεις που μνημονεύτηκαν, τη Φλόριντα και την Ουάσιγκτον. Δείτε η Ελλάδα έχει δυνάμεις.

Έχω μερικά ερωτήματα.

Ο George Pelekanos αυτή τη στιγμή ο Ελληνότατος Αμερικανός Συγγραφέας, που πουλάει τα περισσότερα αντίτυπα αστυνομικής λογοτεχνίας από κάθε άλλον είναι μέλος των AHEPANS;

Εάν δεν είναι, γιατί;

Ο άνθρωπος αυτός πηγαίνει κάθε Κυριακή στην εκκλησία. Το κανάλι της Βουλής των Ελλήνων πήρε μια συνέντευξη από αυτόν, δεν ξέρει να μιλήσει ελληνικά.

Πολύ σωστά, κύριε Πρόεδρε, είπατε ότι πρέπει να θεωρούμε Έλληνες και είναι Έλληνες και αυτοί που έπαψαν πια να μιλούν ελληνικά.

 Ο George Pelekanos ο οποίος κάθε Κυριακή πηγαίνει στην εκκλησία, γιατί εκεί συναντάει τους φίλους του νεκρού πατέρα του ιδιοκτήτη εστιατορίου είναι μέλος των AHEPANS;

Τον έχετε στρατολογήσει;

Θα το ήθελε πολύ νομίζω.

Τον πλησίασε κανένας;

Αναφέρομαι σε ένα εντελώς συγκεκριμένο παράδειγμα που αφορά την Ουάσιγκτον. Στην Ουάσιγκτον ζει, η οποία στα χρόνια του πατέρα του ήταν κατά 70% πόλη μαύρων και σήμερα είναι κατά 50% πόλη μαύρων.

Το δεύτερο ερώτημα είναι σχετικά με τους ομογενείς των Ηνωμένων Πολιτειών με τους οποίους ξέρετε έχω κάποια σχέση πολύ στενή, διότι η εν στενή εννοία οικογένειά μου είναι μοιρασμένη σε τρεις χώρες. Είναι τετραμελής η οικογένειά μου, πατέρας, μάνα, δύο παιδιά, είμαστε σε τρεις χώρες.

Θέλω, λοιπόν, να σας πω το εξής.

Νομίζω, ισχυρίζομαι, επαναλαμβάνω δεν θέλω να πω ότι έχω δίκιο, ότι η δουλειά σας είναι το lobbying και συγχωρήστε μου να προσθέσω όχι μέσω της μόρφωσης μόνο, μέσα από κάθε μέσο, μέσα από κάθε μορφή. Εσείς οι ίδιοι αναφέρατε τη Φιλική Εταιρεία. Αν διαβάσετε την Ιστορία της Ελληνικής Επανάστασης Σπυρίδωνος Τρικούπη θα δείτε, ότι η Φιλική Εταιρεία έκανε τα πάντα για την Ελλάδα ακόμα και δολοφονίες.

Εγώ δε σας ζητάω να χρησιμοποιήσετε αθέμιτα μέσα, αλλά να γνωρίζουμε τη βαρύτητα των λέξεων που χρησιμοποιούμε. Πρέπει να κάνετε τα πάντα, όχι μόνο σε ακαδημαϊκό ή μορφωτικό ή δεν ξέρω σε ποιο άλλα επίπεδο, αλλά να κάνετε τα πάντα και εννοώ τα πάντα, γιατί οι στιγμές είναι πράγματι κρίσιμες.

Το ακροτελεύτιο ερώτημα είναι σχετικά με τους Έλληνες των Ηνωμένων Πολιτειών. Στην Ελλάδα είχαμε μια οικονομική κρίση. Φτάσαμε στο σημείο που στο κέντρο της Αθήνας και τα καλύτερα μέρη της Αθήνας, μπορούσε κάποιος με 150.000 ευρώ να αγοράσει δύο καταπληκτικά διαμερίσματα. Γιατί ο ομογενής Έλληνας των Ηνωμένων Πολιτειών προτιμά να αγοράσει ένα σπίτι στο Μαϊάμι ή στο Νιου Τζέρσεϋ, εννοώ ένα δεύτερο σπίτι, δηλαδή ένα εξοχικό σπίτι και όχι στο κέντρο των Αθηνών;

Κάποτε πρέπει να δούμε και το Σύνδεσμο των Ομογενών μας με την Ελλάδα και όχι το σύνδεσμο που αναπτύσσεται μέσα σε ένα καφενείο ή μέσα σε μία δεξίωση ή μέσα σε ένα ωραίο δείπνο, όπου θα μιλήσουμε για την Αρχαία Ελλάδα. Δηλαδή, εννοώ, ένα σύνδεσμο συγκεκριμένο, ένα σύνδεσμο καθημερινό, σύνδεσμο που θα τον κάνει να λέει τον Έλληνα των Ηνωμένων Πολιτειών, παραδείγματος χάριν, αν έχει αγοράσει σπίτι στη Σάμο ή τη Μυτιλήνη ή το Καστελόριζο, να λέει, ότι ανησυχώ για το σπίτι μου, επειδή εκεί γύρω κάποιοι δημιουργούν ένταση.

Τέλος, τη συγνώμη σας γιατί τόλμησα τόσο καθαρά να αναφέρω τις απόψεις μου, σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Σας ευχαριστούμε και εμείς τον κύριο Αθανασίου. Ουσιαστικά σε αυτό το σημείο κύριε πρόεδρε, αγαπητά μέλη του προεδρείου των AHEPA, ολοκληρώθηκε ο κατάλογος των συναδέλφων βουλευτών που ζήτησαν να πάρουν το λόγο.

Κύριε πρόεδρε, αν θέλετε εσείς κάτι να πείτε πριν κλείσουμε αυτή τη συνεδρίαση, έχετε το λόγο.

**ΓΕΩΡΓΙΟΣ ΧΩΡΙΑΤΗΣ (Πρόεδρος AHEPA):** Εγώ, κύριε Πρόεδρε, δεν θέλω η σημερινή συνεδρίαση να ολοκληρωθεί, θα ήθελα να συνεχίσουμε να συζητάμε, αλλά θα πρέπει να αποχωρήσουμε και το ξέρετε. Γνωρίζετε ότι έχουμε και άλλα δύο μεγάλα προγράμματα που πρέπει να πάμε, αλλά για εμένα ήταν μεγάλη τιμή να παρευρεθούμε σήμερα εδώ για να μιλήσουμε και να συζητήσουμε όλοι σε αυτή την ιστορική περίοδο του καλοκαιριού. Γιατί πρέπει να πούμε και την αλήθεια, με τον κορονοϊό, δεν είχε η Ελλάδα και ο κόσμος την ευκαιρία να μιλήσουμε για το quick pass και τα 200 χρόνια της ελευθερίας της Ελλάδας, όπως έπρεπε και αξίζει η Ελλάδα, αξίζει. Της Ελλάδας της αξίζει να κάνουμε το πιο καλό και να γλεντάμε όλοι μαζί.

Εντάξει τα χρειαζόμαστε όλα αυτά τα μέτρα, όπως τις μάσκες και το καταλαβαίνω. Καταλαβαίνω ότι ο Έλληνας δεν μπορεί να καθίσει ο ένας δίπλα στον άλλον σήμερα, αλλά αξίζει κάτι πιο δυνατό η Ελλάδα για να γνωρίζει ο κόσμος την ελευθερία.

Πρέπει να σας πω ότι όπου πήγαμε την 25η Μαρτίου, από το Παρίσι μέχρι την Αμερική, από το Λονδίνο μέχρι την Αυστραλία, έπαιζε για εμάς ένα μεγάλο και σημαντικό ρόλο να ανάψουν τα μπλε φώτα στα μεγάλα και πελώρια κτήρια της Νέα Υόρκη για τα 200 χρόνια. Θυμάμαι όταν ήμουν εγώ στην Αμερική, πως ήταν τότε;

 Ξέρετε ότι βοήθησε ηAHEPA και η Ελλάδα με τον Καραμανλή που ήταν κυβέρνηση στη Φιλαδέλφεια, να γνωρίσει και εκείνος την πρώτη πρωτεύουσα της δημοκρατίας στην Αμερική, από τη μάνα της δημοκρατίας. Τότε είχαμε πολλά προγράμματα, όπως τη Δώρα Στράτου με το χορευτικό, όπου τότε κήρυσσε παντού στην Αμερική για την Ελλάδα. Είχαν πολλά προγράμματα και τότε οι Έλληνες. Επίσης, γνώρισαν ότι η Φιλαδέλφεια τάχθηκε υπέρ των εορτασμών των 200 χρόνων της ελευθερίας στην Αμερική, δηλαδή, υπήρχαν από τότε συνέργειες με την Ελλάδα, όπου είχαν βοήθεια από όλα τα κόμματα, όπως μας είπατε και εσείς, κύριε Πρόεδρε και υπάρχουν έως σήμερα στα δικά τους πρακτικά. Είναι το κάτι άλλο.

Θέλω να πω ένα μεγάλο ευχαριστώ και κλείνω την τοποθέτησή μου, κύριε Πρόεδρε, σε αυτό το σημείο. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Πριν κλείσουμε τη συνεδρίαση, κύριε πρόεδρε και από τα μέλη του προεδρείου, θέλω πρώτα-πρώτα να σας πω ότι η τιμή είναι δική μας και είναι πολύ μεγάλη τιμή. Γιατί;

Γιατί, εμείς ζούμε εδώ στο εθνικό κέντρο. Εσείς, ζείτε εκεί στην δεύτερη πατρίδα σας και στις δεύτερες πατρίδες τους οι Έλληνες ομογενείς, όχι μόνο δεν λησμονούν την Ελλάδα, αλλά αγωνίζονται, παλεύουν, κρατάνε ψηλά την ιδέα της χώρας μας και κάνουν πάρα πολύ σημαντική δουλειά, γιατί είστε οι πρεσβευτές του ελληνισμού, οι καλύτεροι πρεσβευτές του ελληνισμού.

Θέλω σε όλα αυτά τα μέλη σας κύριε πρόεδρε, αγαπητά μέλη του προεδρείου, να στείλετε ένα μήνυμα από εμάς, από την Ελληνική Βουλή και συγκεκριμένα από την Επιτροπή Εθνικής Άμυνας και Εξωτερικών Υποθέσεων της Βουλής και βεβαίως, κύριε πρόεδρε και κύριε Αναστασιάδη από την Επιτροπή Ελληνισμού της Διασποράς: Η Ελλάδα είναι μια φιλειρηνική χώρα, εργάζεται για την ειρήνη της με βάση το Διεθνές Δίκαιο, σε μια γειτονιά γεμάτη από αναταραχές. Θέλω όμως να μεταφέρετε παντού και σε όλους, στα αδέλφια μας τους ομογενείς αλλά και στους φίλους μας τους εταίρους, τους συμμάχους, ότι είμαστε αποφασισμένοι αυτή την ειρήνη να την οχυρώσουμε, να την κατοχυρώσουμε με τον καλύτερο τρόπο.

 Εδώ μέσα, κύριε πρόεδρε, υπάρχουν συνάδελφοι-βουλευτές από διάφορα Κόμματα, έχουμε συγκλίνουσες απόψεις, αλλά έχουμε και αποκλίνουσες απόψεις, έτσι γίνεται στη δημοκρατία, αλλού συμφωνούμε και αλλού διαφωνούμε. Ωστόσο όλοι συναντώμεθα μέσα σε ένα κοινό τόπο και αυτός είναι η εθνική μας γραμμή. Αυτή η γραμμή, λέει, ότι η Ελλάδα, είναι αποφασισμένη και έχει και τη δύναμη να το κάνει, αυτή την ειρήνη και την ασφάλεια του ελληνικού λαού, με άλλα λόγια την εθνική της κυριαρχία τα κυριαρχικά της δικαιώματα, να τα προασπίσει εντελώς αποτελεσματικά, έναντι παντός που θα σκεφτεί να επιβουλευτεί τα εθνικά μας συμφέροντα.

Αυτό το μήνυμα θέλουμε να σας το δώσουμε από τις Επιτροπές μας, να το πάρετε μαζί σας και να το μεταφέρετε στα αδέρφια μας και να πείτε ότι δουλεύουμε αθόρυβα, σιωπηρά σε τούτο τον τόπο, ακριβώς όπως σας είπα, για να κατοχυρώσουμε την ειρήνη και την ασφάλεια του ελληνικού λαού.

Θέλω να σας ευχαριστήσω πάρα πολύ μέσα από την καρδιά μου, εκφράζοντας τα συναισθήματα και τις απόψεις -φαντάζομαι- όλων των συναδέλφων-βουλευτών για την σημερινή συνεδρίαση και τολμώ να πω ότι είναι μία από τις ιστορικές συνεδριάσεις της Επιτροπής μας, γιατί η μία Ελλάδα, συναντά την άλλη Ελλάδα και έτσι όλοι μαζί εμείς οι Έλληνες, προχωρούμε ενωμένοι μπροστά.

Να είστε καλά και σας ευχαριστούμε πολύ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών. Παρόντες είναι οι Βουλευτές κ.κ.

Από τη Διαρκής Επιτροπή Εθνικής Άμυνας και Εξωτερικών Υποθέσεων παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καιρίδης Δημήτριος, Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Κεγκέρογλου Βασίλειος, Κομνηνάκα Μαρία, Παπαναστάσης Νικόλαος, Παφίλης Αθανάσιος, και Σακοράφα Σοφία.

Από την Ειδική Μόνιμη Επιτροπή Ελληνισμού της Διασποράς παρόντες ήταν οι Βουλευτές κ.κ.

Τέλος, και περί ώρα 18:00’ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ**